text:
Рөстәм Хәмитов «Берләштерелгән нефть химияһы компанияһы» йәмғиәте һәм GPT компанияһы (Мексика) етәкселеге менән осрашты
16 майҙа Башҡортостан Президенты Рөстәм Хәмитов республикаға «Ҙур химия» II халыҡ-ара форумында ҡатнашыу өсөн килгән «Берләштерелгән нефть химияһы компанияһы» асыҡ акционерҙар йәмғиәте етәкселеге һәм GPT компанияһы (Мексика) президенты Филип де Хесус Гарза Медина менән эш осрашыуы үткәрҙе. Осрашыуҙа нефть химияһы һәм полимерҙар етештереү өлкәһендә хеҙмәттәшлек итеү мөмкинлектәре тикшерелде.
Рөстәм Хәмитов республикала корпорацияны, GPT компанияһын бик яҡшы белеүҙәрен билдәләне. Был донъялағы алдынғы етештереүселәрҙең береһе.
— Башҡортостан Республикаһы әүҙем үҫешә. Беҙҙе эре сәнәғәт структуралары менән эшләү ҡыҙыҡһындыра. Беҙ бында, беҙҙең республикала, эшмәкәрлек алып барғандарға уңайлы эш шарттары тәҡдим итәбеҙ. Административ кәртәләрҙең кәметелеүен, ярайһы ҙур һалым льготаларын гарантиялайбыҙ. Федераль үҙәк менән матур мөнәсәбәттәр буласағын да гарантиялайбыҙ, — тине республика башлығы. Ул йәнә, бындай хеҙмәттәшлек өсөн һуңғы арала республикала булдырылған мөмкинлектәр Рәсәй федерацияһы территорияһында башҡаса юҡтыр, моғайын, тип билдәләне.
— Беҙҙең республика – нефть эшкәртеү төбәге, нефть химияһы, химия республикаһы. Иртәгә беҙҙә «Ҙур химия» халыҡ-ара форумы үтәсәк. Алдағы биш йылға беҙҙең бурыс – республикала химия етештереү күләмдәрен ике тапҡырға арттырыу. Был эштә ҡатнашһағыҙ, бик шат булыр инек. Беҙ — ышаныслы партнер, беҙҙә ижтимағи-сәйәси хәлдәр ҙә һәйбәт, дәүләт етәкселеге менән мөнәсәбәттәребеҙ ҙә яҡшы. Ил президенты республикаға бер нисә тапҡыр килеп китте, һуңғы тапҡыр быйыл мартта булды. Рәсәй Федерацияһы Хөкүмәте беҙгә бөтә йүнәлештә лә ярҙам итә, — тип һыҙыҡ өҫтөнә алды Рөстәм Хәмитов. Уның һүҙҙәренсә, бөгөн республика Рәсәйҙең Туранан-тура инвестициялар фонды менән Килешеүгә ҡул ҡуйған. Был фонд Рәсәй биләмәһендәге иң ҙур проекттарҙы тормошҡа ашырыуҙа ярҙам күрһәтә. Уның мөмкинлектәре яҡынса 10 млрд долларға (АҠШ) тиң, һәм республика территорияһында ғәмәлгә ашырыласаҡ бөтә проекттарҙы ла ошо фонд тарафынан ярҙам форматында тормошҡа ашырырға мөмкин.
— Мин башҡа тармаҡтар тураһында һөйләмәйем – беҙҙә улар ҙа ярайһы ныҡ үҫешкән. Беҙ авиация двигателдәре, вертолеттар, нефть табыу һәм эшкәртеү өсөн ҡорамалдар сығарабыҙ. Ауыл хужалығы үҫешкән. Белгестәребеҙҙең компетенциялары ныҡ юғары, — тип билдәләне республика башлығы. — Һеҙ беҙҙә машина эшләү, энергетика тармағы өсөн машиналар эшләү өлкәһендә белгестәр әҙерләгән көслө нефть университеты, авиация университеты булыуын беләһегеҙ. Беҙ һеҙҙеке кеүек компаниялар менән бөтә яҡлап мөнәсәбәттәрҙе үҫтерергә әҙербеҙ. Биш йыл элек мин Мексикала, Мехикола, булдым, һәм миңә был ил ныҡ оҡшаны. Ошондай матур төбәк, матур ил менән эшлекле мөнәсәбәттәр булдырыу беҙҙең өсөн ныҡ әһәмиәтле буласаҡ. Был ысынбарлыҡта әллә ни йыраҡ та түгел.
Филип де Хесус Гарза Медина Рөстәм Хәмитовҡа осрашыу мөмкинлеге өсөн рәхмәт әйтте. Уның билдәләүенсә, GPT компанияһы — ҙур Мексика корпорацияһының 600 млрд АҠШ доллары күләмендә табыш алып эшләгән бер өлөшө, ул төрлө өлкәләрҙә — запас частар, аҙыҡ-түлек продукттары етештереү, нефть химияһында ла эшләй. Был, атап әйткәндә, полиэстерҙар сылбыры – ПЭТ та, сүстәр ҙә, ошо продукттарҙы алыу өсөн сеймал да.


c: text/html

text:
Өфөнөң “һаҡаллы” төҙөлөш проблемалары аҡрынлап хәл ителә
Өфөлә “һаҡаллы” төҙөлөш мәсьәләләренә ҙур иғтибар бирелә. Проблемаларҙың төп сәбәптәре ҡала төҙөлөшө һәм ер закондары нормаларын боҙоуға, төҙөлгән йортто һатҡанда аралашсы һәм вексель схемаларын ҡулланыуға, шулай уҡ иҡтисади яңылыш иҫәпләүҙәргә ҡайтып ҡала. Был проблемаларҙы хәл итеү – ҡала хакимиәтенең, БР Төҙөлөш, архитектура һәм транспорт министрлығының һәм хоҡуҡ һаҡлау органдарының төп бурыстарының береһе.
— Торлаҡ йорттар төҙөлөшөн аҙағынаса еткереү һәм уға аҡса һалған кешеләр үҙ фатирҙарын алһын өсөн бөтә саралар күрелә, — тип хәлгә аңлатма бирҙе Өфө хакимиәтенең Капиталь төҙөлөш идаралығы начальнигы Ильяс Мөниров. – Мәҫәлән, бөгөн ҡаланың Ленин районындағы төҙөлөштө тамамлау өсөн инвестор табыуға өлгәштек (төҙөүсеһе «Баир» яуаплылығы сикләнгән йәмғиәте). Хәҙер рөхсәт һәм проект документацияһы тәртипкә килтерелә, подрядсы эшен башланы.
«Простор» инвестиция компанияһы» ябыҡ акционерҙар йәмғиәтенең торлаҡ йорттар төҙөлөшөн артабан дауам итеү мәсьәләһе хәл итеү стадияһында. «Каскад» һәм «Седьмое небо» торлаҡ комплекстары буйынса, ипотека программаларын файҙаланып, төҙөлөштө тамамлау мөмкинлеге ҡарала.
Ильяс Мөниров, башҡа йорттар буйынса ла хәл етди контролгә алынған, тип билдәләне.

robotstxt: allowed

filter: keep


text:
Зөһрә Рәхмәтуллина уҡыусыларға патриотик тәрбиә биреү мәсьәләләрен хәл итә
Дәүләт Думаһы депутаты, Мәҙәниәт буйынса комитет рәйесе урынбаҫары Зөһрә Рәхмәтуллина төбәк аҙналығы сиктәрендә «Берҙәм Рәсәй» партияһы рәйесенең йәмәғәт ҡабул итеү бүлмәһендә граждандар менән осрашты. Депутатҡа Өфөлә, шулай уҡ яҡында урынлашҡан ҡала һәм райондарҙа йәшәгәндәр ярҙам һорап килде.
Граждандар төрлө мәсьәләләр буйынса мөрәжәғәт итте. Атап әйткәндә, Октябрьский ҡалаһынан 50 йыл хеҙмәт стажы булған уҡытыусыны үҫеп килгән быуынға патриотик һәм рухи-әхлаҡи тәрбиә биреү мәсьәләһе борсой. Мәктәп программаһынан ҡайһы бер әҙәби әҫәрҙәр ҡыҫҡартылды, ә уларҙың геройҙары күп йылдар дауамында йәштәр өсөн өлөгө булып торҙо, тип иҫәпләй педагог.
Иглин районынан ауыл хакимиәте башлығы коррекцион белем биреү учреждениеһына капиталь ремонт үткәреүҙә булышлыҡ итеү үтенесе менән мөрәжәғәт итте. Шулай уҡ ауыл мәктәптәрен оптималләштереү, милли-мәҙәни үҙәктәрҙе һаҡлап ҡалыу көнүҙәк мәсьәләләр булып ҡала. Тейешле закондарға таянып, депутат аңлатмалар бирҙе.
— Бөгөнгө мөрәжәғәттәр, нигеҙҙә, фиҙаҡәрлек менән һуғарылған булды, — тип билдәләне депутат. – Һайлаусыларҙы мәғариф, мәҙәниәт системаларының бөгөнгөһө һәм киләсәге, ил етәкселәренең, урындағы властың йәштәрҙең әхлаҡи сәләмәтлеге өсөн яуаплылығы борсой.


text:
Төбәк етәксеһе: «Авиация спортын үҫтереү – өҫтөнлөктәребеҙ иҫәбендә»Фото: Олег Яровиков
Төбәк етәксеһе: «Авиация спортын үҫтереү – өҫтөнлөктәребеҙ иҫәбендә»
Төбәк етәксеһе: «Авиация спортын үҫтереү – өҫтөнлөктәребеҙ иҫәбендә»Фото: Олег Яровиков
Башҡортостанда авиация спортын үҫтереү республика Хөкүмәте өҫтөнлөктәре иҫәбендә тора. Был хаҡта Рөстәм Хәмитов 27 июндә, Кушнаренко районының «Первушино» аэродромында уҙған, Рәсәй Федерацияһы Президенты ҡарамағындағы Дөйөм тәғәйенләнештәге авиацияны үҫтереү мәсьәләләре буйынса комиссияның күсмә ултырышында белдерҙе.
Төбәк башлығының матбуғат хеҙмәтенән хәбәр итеүҙәренсә, ултырыш башланыр алдынан уның ҡатнашыусылары төбәктә үтә еңел гражданлыҡ авиацияһы үҙәген ҡараны. Ул Рөстәм Хәмитовтың 2011 йылда биргән ҡушыуы буйынса «Первушино» аэродромында ойошторолған. Үҙәктең генераль директоры Сергей Миңлеғолов һөйләүенсә, өс йыл эсендә етди матди-техник база эшләп булды. Бында бөгөн 22 берәмек осоу техникаһы бар, парашют, автожир һәм вертолет үҙәктәре эшләй.
Ултырышты асып, Рәсәй Федерацияһы Президенты ярҙамсыһы, Рәсәй Федерацияһы Президенты ҡарамағындағы Дөйөм тәғәйенләнештәге авиацияны үҫтереү мәсьәләләре буйынса комиссия Рәйесе Игорь Левитин, авиация спорт төрөнөң үҫешенә дәүләт кимәлендә ярҙам күрһәтелергә тейеш, тип билдәләне.
«Әле беҙ булған аваиация байрамы «Асыҡ һауа» тип атала. Ул административ барьерҙарҙан да асыҡ булырға тейеш», — тине үҙенең тәбрикләү телмәрендә Игорь Левитин.
Башҡортостан башлығы Рөстәм Хәмитов үҙенең сығышында, авиация спорт төрҙәре 2021 йылда уҙасаҡ XI Бөтә донъя уйындарының бик ҙур программаһына инә, һәм Өфөнөң, шул иҫәптән «Первушино» аэродромында, был Уйындарҙы үткәрергә бөтә мөмкинлектәре бар, тип билдәләне.
Республика етәксеһенең әйтеүе буйынса, Башҡортостан үтә еңел авиацияны үҫтереү һәм популярлаштырыу буйынса яҡшы күрһәткестәргә эйә. Ул 1979 йылдан алып – төбәктә дельтапланеризм барлыҡҡа килгәндән алып үҫешә. Күмертауҙа күп йылдар «Ротор» клубы уңышлы эшләп килә, уның ағзалары егерме тапҡыр самаһы «моторлы үтә еңел авиация» класында Рәсәйҙең һәм СССР-ҙың чемпиондары булды. Республикала Башҡортостандың берләштерелгән үтә еңел авиация федерацияһы эшләй. «Первушино» аэродромында Өфө уҡытыу-методика үҙәге республикала үтә еңел авиация һәм авиация-техник спорт төрҙәрен үҫтереү программаһын уңышлы ғәмәлгә ашыра. Вертолет һәм ике автожир үҙәк, һауа судноларын йыйыу буйынса предприятие эшләй.
«Республикала әле беҙ үҫтергән иң асыҡ авиаспорт төрҙәре – ул дельтапланеризм һәм парапланеризм», — тип дауам итте Рөстәм Хәмитов. Ул республикала 150-ләп кешенең мотор һәм моторһыҙ параплан авиатехникаһына эйә булыуын һөйләне. Башҡортостандың делтапланерҙар командаһы күп тапҡыр Рәсәй чемпиондары, Рәсәй чемпионаттары һәм кубоктары призерҙары булды. Йәштәр «ASA-Өфө» һәм «Вектор» параплан мәктәптәрендә әүҙем шөғөлләнә, уларҙың тәрбиәләнеүселәре шулай уҡ Рәсәй чемпионаттарында яҡшы һөҙөмтәләргә өлгәшә. «Йәш пилот» программаһы бар, уның сиктәрендә Өфө кадет корпусы һәм баш ҡала мәктәптәре уҡыусылары дельтапланеризмды өйрәнә. Бөгөн 700-ҙән ашыу кеше авиамоделдәр менән шөғөлләнә. Быйыл Башҡортостандың һауа көрәше командаһы Рәсәй һәм донъя кубоктарында маҡтаулы өсөнсө урынды яуланы.
«Өс йыл элек асылған «Первушино» аэродромы республикала ысын авиаспортты үҫтереү үҙәге булып тора. Бында пилоттар профессиональ яҡтан әҙерләнә, теникалар хеҙмәтләндерелә, бөтә Рәсәй яраштары һәм слеттары ойошторола», — тине Рөстәм Хәмитов.
«Первушино» аэродромының осоп менеү-төшөү юлдары үтә еңел авиация, Ан-2 самолеттарының, төрлө модификациялағы вертолеттарҙың осоп китеүе һәм төшөүе өсөн яраҡлы. Аракүлдә гидромайҙансыҡ та бар. Уҡытыу-методика үҙәгендә пилот-инструкторҙарҙы, пилот-һөйөүселәрҙе, коммерция пилоттарын әҙерләйҙәр. Был көндәрҙә аэродромда туғыҙынсы «Асыҡ һауа» бөтә Рәсәй авиация һөйөүселәр слеты һәм махсус бәләкәй авиация күргәҙмәһе уҙа. Уларҙың сиктәрендә түңәрәк өҫтәлдәр үтә. Унда авиация тармағын үҫтереү, һауа судноларының техник ҡоролошо һәм хеҙмәтләндерелеүе, осоуҙарҙы планлаштырыу һәм уларҙың именлеген тәьмин итеү мәсьәләләре тикшерелә. Слетҡа 250-ләгән ҡатнашыусы йыйылды, аэродромға 72 берәмек осоу техникаһы килде.
«Авиаспортты үҫтереүгә, уның киң таралғанлығын арттырыуға ҡағылғанда, тренер кадрҙары, методикалар тураһында, әммә шулай ҙа тәү сиратта был техник спорт төрҙәре өсөн ныҡлы матди база булдырыуҙа етди ярҙам тураһында һүҙ алып барырға кәрәк», — тине Рөстәм Хәмитов.
«Первушино» уҡытыу-методика үҙәгендә пилоттар әҙерләү һәм һатып алынған йәки RV-7 «Cetus» маркалағы үҙебеҙҙең самолеттар иҫәбенә юғары пилотаж буйынса программаны яңыртыуҙы планлаштыралар. Әммә киң таралғанлығы тураһында һүҙ алып барып булмай, сөнки был техника шәхси буласаҡ һәм спорт һөйөүселәр өсөн осоу сәғәте 12-14 мең һумға барып баҫасаҡ.
Рөстәм Хәмитов билдәләүенсә, дельтапланеризм буйынса ярыштар уҙғарыу өсөн республикала иң популяр урын — Әбйәлил районының Асҡар ауылында тау-саңғы комплексы.
«Бында халыҡ-ара дельтапланеризм һәм парапланеризм үҙәген төҙөргә кәрәк», — тине республика етәксеһе.


text:
Рөстәм Хәмитов «Сочи-2011» халыҡ-ара форумының пленар ултырышында ҡатнашты
16 сентябрҙә Башҡортостан Президенты Рөстәм Хәмитов «Сочи-2011» X халыҡ-ара инвестиция форумының пленар ултырышында ҡатнашты. Уны Рәсәй Федерацияһы Хөкүмәте рәйесе Владимир Путин үткәрҙе.
— Төбәктәрҙәге һәм урындағы властарҙың инвесторҙар йәлеп итеү, яңы заманса производстволар һәм эш урындары булдырыу буйынса эшмәкәрлегенең һөҙөмтәлелеге губернаторҙар эшмәкәрлеген баһалауҙың төп критерийы булырға тейеш, — тине Владимир Путин.
Рәсәй Хөкүмәте рәйесе йәнә төбәктәрҙәге эшҡыуарлыҡ климаты торошон туранан-тура дотациялар бүлеү менән бәйләү тураһында уйларға тәҡдим итте. Владимир Путин инвестициялар йәлеп итеү буйынса иң яҡшы һөҙөмтәләргә өлгәшкән төбәктәрҙе дәртләндереү өсөн махсус фонд ойошторолоуы хаҡында иҫкәртте. Уның күләме — 10 млрд һум, тип хәбәр итә республика Президентының матбуғат хеҙмәте.


text:
Сауҙа-сәнәғәт палатаһы уҡыусыларҙы һәм студенттарҙы бизнесҡа өйрәтәсәк
Башҡортостан Республикаһының Сауҙа-сәнәғәт палатаһы уҡыусылар һәм студенттар өсөн бизнес-мәктәп аса. Курс быйыл декабрҙә башлана һәм ун аҙна дауам итәсәк. Был турала БР Сауҙа-сәнәғәт палатаһы президенты Юрий Пустовгаров хәбәр итте.
Проекта ҡатнашыусылар тәғәйен предприятиеларҙа бизнес-процестар менән таныша аласаҡ, ә уларҙың етәкселәре уңыш серҙәре менән бүлешеү генә түгел, ҡыйынлыҡтар, уларҙы еңеп сығыу алымдары тураһында һөйләйәсәк.
Дәрестәрҙе ял көндәрендә үткәрергә планлаштырыла. Программа нигеҙендә — тренингтар һәм уйын формаһында моделдәр төҙөү, лекциялар, эксперттар менән түңәрәк өҫтәлдәр, индивидуаль һәм команда менән проекттар эшләү. Уҡыу тамамланғандан һуң балаларҙың Сауҙа-сәнәғәт палатаһында эшләй башлау, белгестәр командаларының береһенә эләгеү мөмкинлеге бар
— Уҡытыу бурысы — үҙең тирәләй «башҡа мейеле» йәштәрҙән даирә булдырыу, — тип билдәләне Юрий Пустовгаров. — Бизнес-мәктәп Өфөлә генә түгел, республиканың башҡа ҙур ҡалаларында эшләйәсәк, тип планлаштырыла.
Бизнес-мәктәптә уҡытыу түләүле. Беренсе этап — туғыҙ мең һум. Тулы мәғлүмәттәр — БР Сауҙа-сәнәғәт палатаһы сайтында.


text:
«Төбәктәр – тотороҡло үҫеш» премияһы сиктәрендә конкурсҡа заявкалар ҡабул ителә
30 майға тиклем Рәсәй Федерацияһы субъекттары йыл һайын тапшырылыусы «Төбәктәр – тотороҡло үҫеш» йәмәғәт премияһы сиктәрендә конкурсҡа заявкалар бирә ала.
«Төбәктәр – тотороҡло үҫеш» йәмәғәт премияһы РФ Хөкүмәте ҡушыуы буйынса 2011 йылдың авгусында старт алды. Ул иҡтисадтың инфраструктура секторында, шул иҫәптән торлаҡ-коммуналь, һыу-канализация хужалығында һәм ҡалдыҡтар менән идара итеү өлкәһендә күҙәтелгән проблемаларҙы хәл итеү өсөн дәүләт власы органдары, коммерция һәм йәмәғәт ойошмалары эшмәкәрлеген берләштереү маҡсатында ойошторола.
Конкурс инновациялар һәм прогрессив технологиялар индереүгә, сәнәғәт объекттарын яңыртыуға һәм шәхси инвесторҙар средстволарын йәлеп итеү иҫәбенә һәр төбәктә экологик хәүефһеҙлек булдырыуға булышлыҡ итә.
«Төбәктәр – тотороҡло үҫеш» йәмәғәт премияһы сиктәрендә конкурстың тәүге йылында инвестиция һәм приз фондтары булдырылды, еңеүселәрҙе һайлап алыу критерийҙары раҫланды, РФ субъекттары менән үҙ-ара килешеп эш итеү системаһы күҙалланды.
Конкурстың ойоштороу комитетында инвестиция ресурстарын алыуға ҙур конкурентлыҡ булыуын билдәләйҙәр. Инвесторҙарҙың һәм конкурста ҡатнашыусыларҙың үҙ-ара һөҙөмтәле эш итеү яҡлы булыуы проекттарҙы тиҙ һәм сифатлы тормошҡа ашырырға мөмкинлек бирәсәк.
Конкурста ҡатнашыуға торлаҡ-коммуналь хужалыҡ, һыу-канализация хужалығы, инфраструктура объекттарын төҙөү, ауыл хужалығы, ҡаты көнкүреш ҡалдыҡтарын эшкәртеү өлкәләрендә үҙ проекттарын ғәмәлләштерергә теләгән компаниялар, шулай уҡ РФ субъекттарының башҡарма власть органдары, пердприятие һәм йәмәғәт ойошмалары етәкселәре саҡырыла.
Һайлап алыу шарттары, өҫтәмә документтар исемлеге, шулай уҡ конкурс тураһында тулыраҡ мәғлүмәт www.infra-konkurs.ru сайтында урынлаштырылған.


text:
Хәйбулла районында урман янғыны теркәлде
Урмансылар уны үҙ көстәре менән һүндергән. Ғәйеплеләр ҙә табылды.
Урман хужалығы министрлығынан хәбәр итеүҙәренсә, уҙған йыл республикала 306 урман янғыны теркәлгән. Был 2007-се йыл күрһәткесенән 6 ярым тапҡырға күберәк.
Ғәҙәттән тыш хәлдәр һәм янғын хәүефһеҙлеген тәьмин итеү буйынса Башҡортостан хөкүмәте комиссияһының яңыраҡ үткән ултырышында билдәләнеүенсә, урмандарҙы янғындан һаҡлау эше урындағы власть органдары бурысы һәм бөгөндән үк был йүнәлештә тейешле саралар күрә башларға кәрәк.
Республиканың урман хужалығы идаралыҡтарында был көндәрҙә айырым режимға күсерелгән бригадалар эшләй. Тәбиғәт һаҡсылары ҡайын һыуын тәмләп ҡарарға теләгән браконьерҙарға ҡаршы көрәшә.
Законға ярашлы, ҡайын һыуын йәше биштән уҙған ағастан ғына алырға мөмкин. Ҡайһы берәүҙәр билдәләнгән тәртиптән баш тартып ағастарҙы тулыһынса ҡырҡа, йәки айырым һаҡланған урындарҙағы ҡайындарҙы йәрәхәтләй.


text:
Өфөлә йылытыу миҙгеле тамамланды
Бөгөн Башҡортостан баш ҡалаһы властары 2252-се «2009 — 2010 йылғы йылытыу миҙгеленең тамамланыуы тураһында» ҡарар ҡабул итте. Документта әйтелеүенсә, Өфө буйынса тышта даими ыңғай температура урынлашыу менән йылытыу миҙгеле 2010 йылдың 4 майында тамамланды.
Өфө хакимиәтенең мәғлүмәт һәм гуманитар сәйәсәт буйынса идаралығынан хәбәр итеүҙәренсә, шунда уҡ республика баш ҡалаһының инженер ҡорамалдарын, коммуникацияларын, энергетика, торлаҡ-коммуналь хужалыҡ һәм социаль өлкә объекттарын 2010-2011 йылғы көҙгө-ҡышҡы осорҙа эшләүгә әҙерләү башланды.


text:
Ырыҫ һаҡлай сәсән вариҫы11-01-2017, 02:59 // Йәмғиәт // Баҫып сығарырға
Тәүҙә барыһы ла Аҡмулла майҙанында йәштәрҙең башланғысы менән ойошторолған “Яратҡан уҡыу йортом, тыуған көнөң менән!” тигән флешмобты тамаша ҡылды, шулай уҡ йыр-бейеү, көй-моңдар һәр кемдең күңеленә хуш килде.
Унан һуң барыһы ла 2-се уҡыу корпусының Аҡ залына йүнәлде, бында “Университет тарихының биттәре” исемле бай фотокүргәҙмә асылды. Төрлө йылдарҙа төшөрөлгән фотоһүрәттәр алыҫ үткәндәргә алып ҡайтты. Мәҫәлән, студент хәрәкәте элек ниндәйерәк эшмәкәрлек алып барған, уҡыу корпустарына һәм дөйөм ятаҡтарға тәүге нигеҙ ташы ҡасан һәм ниндәй шарттарҙа һалынған – барыһы ла сал тарих биттәрендә сағылыш тапҡан. Шул иғтибарға лайыҡ: ошонан сыҡмайынса ғына ла университеттың үткәнен һәм ҡайнап торған әлеге тормошон күҙ алдына баҫтырырға мөмкин.
– Илебеҙ өсөн уҙған быуаттың ҡатмарлы 70-се йылдарында барлыҡҡа килгән провинция уҡыу йорто, оҙон һәм данлы юл үтеп, Башҡортостан, хатта Рәсәйҙә эре педагогик университетҡа әйләнде, шулай итеп, ышаныслы аҙымдар менән XXI быуатҡа атланы, – тине Дәүләт Йыйылышы – Ҡоролтай депутаты, фән докторы, М. Аҡмулла исемендәге Башҡорт дәүләт педагогия университеты ректоры Раил Әсәҙуллин. – 2006 йылдан ул ғорур рәүештә XIX быуаттың күренекле мәғрифәтсеһе Мифтахетдин Аҡмулланың исемен йөрөтә. Йәштәрҙе гуманистик ҡиммәттәр рухында тәрбиәләүҙе маҡсат иткәнбеҙ, улар төрлө яҡлап үҫһен һәм илебеҙгә лайыҡлы шәхес булһын өсөн педагогтар ныҡ тырышлыҡ һала. Беренсенән, тарихыбыҙ шаҡтай бай, иҫ киткес шәп традицияларыбыҙ бар, бүтәндәр менән ихлас тәжрибә уртаҡлашабыҙ. Икенсенән, университет камиллаша һәм әүҙем үҫеш юлында, илебеҙ мәғариф системаһы өсөн мөһим һаналған инновацион белем биреү технологияларын индереүҙе уңышлы дауам итә.
Раил Мирвай улы белдереүенсә, иң төп ҡаҙаныштарҙың береһе – былтыр уҡыу йорто ШОС илдәрендә һәм төрки телле илдәрҙә рус телен өйрәтеүгә әйҙәү тәңгәлендә терәк гуманитар университеты статусына эйә булған.
“БДПУ – бөгөн” тигән кинофильм күрһәтелде, брифингта иһә күптәр үҙен ҡыҙыҡһындырған һорауҙарға яуап тапты.
Бөгөн М. Аҡмулла исемендәге Башҡорт дәүләт педагогия университеты республикабыҙҙа эре ғилми-мәғариф, мәҙәни һәм йәмәғәт үҙәге һанала. Ундағы дүрт институт һәм ете факультетта 11 мең тирәһе студент белем эстәй. Әйткәндәй, вузда АҠШ, Колумбия, Һиндостан, Иран, Ираҡ, Төркиә, йәнә Үзбәкстан, Ҡаҙағстандан, Рәсәй төбәктәрен әйтәһе лә түгел, бихисап студент уҡый.
Университет – сифат менеджменты өлкәһендә Бөтә Рәсәй конкурсы лауреаты, шул уҡ ваҡытта Шанхай ойошмалары хеҙмәттәшлеге университеты селтәре составына индерелгән. Ошо күрһәткес күпте һөйләй, ул педуниверситеттың даны халыҡ-ара аренала танылыу яулауҙан айырмалы, йылдам үҫеүҙе аңлата. Әйткәндәй, ШОС университеты статусына эйә булыу өсөн бер нисә баҫҡысты үтеү – төп шарт. Халыҡ-ара бәйләнештәр булдырыу, “Рус теле сит тел булараҡ өйрәнелә” тигән программа буйынса уҡытыуҙы ойоштороу һәм башҡалар – шуға асыҡ миҫал. ШОС университеты программаһы буйынса уҡыған студент ситтә белем эстәү хоҡуғына эйә, үҙ сиратында ул ике диплом аласаҡ.
Бында бер генә олимпия һәм паралимпия чемпиондары тәрбиәләнмәгән. Уҡыу йортоноң спорт базаһында ҡанат нығытҡан 2011 йылғы Европа чемпионы, йөҙөү буйынса илебеҙҙең үҫмерҙәр командаһы ағзаһы Максим Старцев, Рәсәйҙең Паралимпия комитеты вице-президенты, Рәсәйҙең атҡаҙанған спорт мастеры, Паралимпия уйындарының биш тапҡыр чемпионы Андрей Строкин, һигеҙ тапҡыр Паралимпия уйындары чемпионы Оксана Савченко, ике тапҡыр Паралимпия уйындары чемпионы Александр Неволлин-Светов, сурдлимпия чемпионы Вадим Боровик һәм башҡалар – уҡыу йортоноң ғорурлығы.
Ғалимдарҙың егет һәм ҡыҙҙарҙы фән юлына әйҙәүе – өҫтөнлөклө йүнәлештәрҙең береһе. Йыл һайын яҡынса 50 тирәһе кеше кандидатлыҡ һәм докторлыҡ диссертациялары яҡлай. Төрлө йүнәлештә ғилми-тикшеренеү эштәре алып барыла.
Исламбай ДӘҮЛӘТХАНОВ, уҡытыусы:
– “Кем әрмелә хеҙмәт иткән – тормошто, кем студент булған – йәшлекте күргән” тигән әйтемде күҙ уңында тотоп, һалдат ҡайышын сисеү менән баш ҡалаға юлландым. Ике уйламай педуниверситетҡа документтарымды тапшырҙым. Тәбиғи-география факультетында уҡыуыма шатланып бөтә алмайым. Ғөмүмән, уны уңышлы тамамлап, диплом алғас та мәктәптә эш башланым. “Уҡыу йорто мине кеше итте” тип әйтергә хоҡуғым бар.
Алина ҒӘЛИМХАНОВА, тәрбиәсе:
– Һәр кемдең киләсәккә маҡсаты булған шикелле, мин дә мәктәптән үк үҙемде балалар баҡсаһы тәрбиәсеһе итеп әҙерләнем. Тырышып уҡыным, ә вузға килгәс, практиканы нәҡ кескәйҙәр янында үттем. Ул осорҙа университет гөжләп торҙо. Иң күп ваҡыт – студенттыҡы, тиҙәр. Шуны күҙ уңында тотоп, эшләп тә йөрөнөм, йәмәғәт эштәрендә ҡатнаштым. Иҫләр ваҡиғалар бихисап, әлбиттә. Һәр саҡ университет ишеген йөрәкһенеп асып инәм, педагогтарға рәхмәтем сикһеҙ.


text:
Улар түгел, унан бик алыҫ, зинһар өсөн, ҡарағыҙ әле был видео йәки прочитайте түбәнерәк инструкцию.
Өсөн нишләргә кәрәк уларҙы кире алырға?
Бары яңыртырға тиклем туп-тулы версияһы ярҙамында киләһе инструкция:
- Яңыртыу тиклем һуңғы береһе версияһы wordpress.org (һуңғыһы буласаҡ, унда)
- Тикшерергә “рөхсәт итергә алмаштырыу тиклем туп-тулы версияһы” был настройках
- Тикшерергә булыу обновление үтергә һәм алмаштырыу, бына барыһы да!
Был яңы " версияһы 0.9.3:
- Яңыртыу эшләйәсәк менән сайттың етәксе һ. б.
- Исправлено ҡайһы бер хаталар
- Мөмкинлеге бөтөрә атрибуты rel=чередуются улар һарытау файҙалы ла
- (0.9.3.1) Сығарды версияһын саб мөмкин, яңы телдәр, Google Поддерживаемые, делая-беҙҙең уртаҡ фекер – 73! (Әгәр бында кемдер ди теле монг, рәхим итеп, святитель менән етәксе һ. б.)
Беҙ һезгә шар тип уйлайбы был версия.


text:
Нефтекамала ҡаланың беренсе етәксеһенә һәйкәл ҡуйыласаҡ
Нефтекамала ҡаланың 50 йыллығын билдәләү сиктәрендә КПСС-тың Нефтекама ҡала комитетының беренсе секретары, ҡаланың почетлы гражданы Евгений Карцевҡа һәйкәл асыу тантанаһы үтәсәк. Быйыл Е.В.Карцевҡа 84 йәш тулыр ине. Һәйкәл Хеҙмәт Даны аллеяһында урынлашасаҡ.
Шуны ла билдәләп үтергә кәрәк, ҡаланың барлыҡ предприятиелары Евгений Карцев етәкселек иткән осорҙа төҙөлгән һәм файҙаланыуға тапшырылған. Уның тырышлығы менән бәләкәй генә ҡасаба ҡыҫҡа ваҡыт эсендә республиканың иң төҙөк, заманса һәм индустриаль ҡалаларының береһенә әйләнде.


text:
Төбәктең өҫтөнлөклө инвестиция проектары исемлеге өс объект менән тулыланды
Тағы ла өс проект БР Иҡтисади үҫеш министрлығының Комиссия ҡарары менән Башҡортостандың өҫтөнлөклө инвестиция проектары исемлегенә индерелде.
«РусПЭТФ» яуаплылығы сикләнгән йәмғиәте терефталь кислотаһын һәм полиэтилентерефталат производствоһын төҙөү проектын башлап сыҡты. «Илишрапс» яуаплылығы сикләнгән йәмғиәте республиканың Илеш районында рапс эшкәртеү буйынса предприятие ойошторорға планлаштыра. «Башҡортостан текстиль комбинаты» яуаплылығы сикләнгән йәмғиәте өҫтөнлөклө тәртиптә үҙең етештереү ҡеүәтен һәм техник яҡтан яңы ҡорамал менән йыһазландырылыуҙы арттырыу менән шөғөләләнәсәк.
Республиканың Иҡтисади үҫеш министрлығы мәғлүмәттәренә ярашлы, бөгөнгә Башҡортостандың өҫтөнлөклө инвестиция проекттары исемлегендә 490 миллиард һумдан ашыу дөйөм инвестиция күләме менән 81 проект һанала. Уларҙы ғәмәлгә ашырыу һөҙөмтәһендә республикала 31 мең яңы эш урыны барлыҡҡа киләсәк.


text:
Рөстәм Хәмитов ҡатын-ҡыҙҙарға: «Һеҙ беҙҙе һәр саҡ юғары тойғоларға һәм ҙур эштәргә илһамландыраһығыҙ» Фото: Андрей Старостин
Рөстәм Хәмитов ҡатын-ҡыҙҙарға: «Һеҙ беҙҙе һәр саҡ юғары тойғоларға һәм ҙур эштәргә илһамландыраһығыҙ»
Рөстәм Хәмитов ҡатын-ҡыҙҙарға: «Һеҙ беҙҙе һәр саҡ юғары тойғоларға һәм ҙур эштәргә илһамландыраһығыҙ» Фото: Андрей Старостин
Башҡортостан Президенты Рөстәм Хәмитов ҡатын-ҡыҙҙарҙы Халыҡ-ара ҡатын-ҡыҙҙар көнө менән ҡотланы.
— Ошо иҫ киткес көндәрҙә беҙ айырым ҡыуаныс менән һеҙгә йылы һүҙҙәр әйтәбеҙ, мөхәббәтебеҙҙе белдерәбеҙ, һеҙҙең бик яҡшы миссияғыҙҙы, нәфис ҡатын-ҡыҙҙар яурынында ятҡан, ҙур яуаплылыҡты һәм эште баһалайбыҙ. Бөтә ир-аттарҙың маҡтау һүҙҙәре был датаға ғына арналмаған. Һеҙ беҙҙе һәр саҡ юғары тойғоларға һәм ҙур эштәргә илһамландыраһығыҙ.
Башҡортостан – көслө, бай һәм уңышлы төбәк. Беҙҙең дөйөм эшебеҙ өсөн ғорурланырлыҡ күп нигеҙҙәр бар, әммә тағы ла күп кенә мөһим мәсьәләләрҙе хәл итергә кәрәк. Беҙ республикабыҙҙа ҡатын-ҡыҙҙар, балалар үҙҙәрен яҡлаулы тойһон өсөн, бөтә көсөбөҙҙө һалабыҙ. Балалар баҡсаларына сират мәсьәләһен хәл итергә тырышабыҙ, заманса перинаталь үҙәктәр һәм бала табыу йорттары, дауаханалар һәм мәктәптәр төҙөйбөҙ. Торлаҡ, айырыуса социаль, төҙөлөшө темптарын үҫтерәбеҙ. Ҡалаларыбыҙҙың һәм ауылдарыбыҙҙың инфраструктураһын яҡшыртырға маташабыҙ. Күп балалы ғаиләләр өсөн бушлай ер бирәбеҙ. Беҙҙең маҡсат — иҡтисади потенциалды әүҙем үҫтереү һәм уның нигеҙендә социаль өлкәне нығытыу, республика халҡының именлеген арттырыу. Башҡортостан тап йәшәү сифаты күрһеткәстәре буйынса илдең иң яҡшы төбәктәренең береһе иҫәбендә булһын өсөн ныҡышмалы эшләйәсәкбеҙ, — тиелә төбәк башлығы ҡотлауында.
Рөстәм Хәмитов бөтә ҡатын-ҡыҙҙарға эштәре һәм аңлауҙары өсөн, уларҙың хеҙмәте өсөн ысын күңелдән рәхмәтен белдерҙе, ныҡлы һаулыҡ һәм именлек теләне.


text:
Фото:
«Еңеү» миҙалы юбилейын билдәләй
Фото:
«1941-1945 йылдарҙағы Бөйөк Ватан һуғышында Германияны еңгән өсөн» миҙалы бөгөн үҙенең 65 йыллыҡ юбилейын билдәләй. Еңеү йәштәше – миҙал 1945 йылдың 9 майында СССР Юғары Советы Президиумы Указы менән булдырыла һәм беҙҙең илдә иң ныҡ таралған наградаға әйләнә.
Баш командующий Ставкаһында был миҙалды булдырыу идеяһы, Еңеү яҡынлашыуы һиҙелгәс, 1944 йылдың октябрендә үк тыуа. Әммә награда эскиздары өҫтөндә эш 1945 йылдың майында ғына башлана. Был эштә байтаҡ рәссамдар ҡатнаша. Һөҙөмтәлә рәсамдар Е.Романов һәм И.Андрианов төшөргән эскиздар раҫлана.
Тәүге «еңеү» миҙалдары 1945 йылдың 15 июнендә сығарыла. Уларҙы юғары рангылағы совет хәрби начальниктары, шул иҫәптән маршалдар Константин Рокоссовский һәм Федор Толбухин ала. Һуңынн миҙалдарҙы Бөйөк Ватан һуғышында ҡатнашҡан бар совет яугирҙары, шулай уҡ фашист илбаҫарҙары менән партизан отрядтары составында һуғышҡан граждандар ала. Һуғыш тамамланғас та миҙал менән 13,5 миллион һалдат һәм офицер наградланған. Һуңынан был миҙалды йәнә ике миллион самаһы кеше алған.


text:
2012 йылда республикала эшһеҙлектең кәмеүе көтөлә
2012 йылға күҙаллауҙар буйынса Башҡортостанда эшһеҙлектең кәмеүе көтөлә. Шулай итеп, эшһеҙҙәр иҫәбе йыл аҙағына 30500 кешенән артмаҫҡа тейеш. Декабрҙә уның кимәле 1,4 процентҡа тиң буласаҡ.
— Был беҙҙең төп ориентирҙарыбыҙ. Улар һәр ҡала һәм район буйынса муниципаль берәмек хакимиәттәре менән килешеү нигеҙендә БР Халыҡты эш менән тәьмин итеү дәүләт хеҙмәте идаралығы менән раҫланған. Уларҙы үтәү өсөн саралар күрергә кәрәк. Күҙалланған күрһәткестәр арттырылған осраҡтарҙың барыһы ла нигеҙләнгән булырға һәм Идаралыҡҡа еткерелергә тейеш, — тип һыҙыҡ өҫтөнә алды йомғаҡлау коллегияһында ведомство башлығы Николай Солодовников.
Хәтерегеҙгә төшөрәйек, 2011 йылда теркәлгән эшһеҙлек кимәле Башҡортостанда 1,9 проценттан 1,4-кә тиклем кәмегән. Рәсми теркәлгән эшһеҙҙәр һаны 39643 кешенән 29783-гә ҡалған.
Ошо уҡ ваҡытта иң юғары эшһеҙлек кимәле республика буйынса 2012 йыл башында Ағиҙелдә билдәләнгән – 7 процент, минималь эшһеҙлек кимәле Миәкә районында күҙәтелә – 0,74 процент. Башҡортостандың 35 районы һәм ҡалаһында эшһеҙлек республика буйынса уртаса күрһәткестән артмай.
Рәсәй буйынса быйыл 1 ғинуарға ҡарата теркәлгән эшһеҙлек кимәле – 1,7 процентты, Волга буйы федераль округында 1,4 процентты тәшкил иткән.


text:
Башҡортостанда «Алтын бишек» телевизион конкурсы еңеүсеһе билдәләнде
ӨФӨ, 2016 йыл, 12 октябрь. /«Башинформ» мәғлүмәт агентлығы, Сергей Захаров/.
11 октябрҙә «Рәсәй 1 Башҡортостан» телеканалында «Алтын бишек» телевизион конкурсы еңеүсеһе билдәләнде. Тамашасылар Миәкә районы Сәфәр ауылына өҫтөнлөк бирҙе. Ошо ауыл өсөн 11468 смс-хәбәр килде. Төп бүләк — ауыл клубы өсөн музыкаль аудиосистема һәм плазмалы телевизор тап шунда юллана.
Икенсе урынды Дәүләкән районының Иҫке Яппар ауылы (8540 смс-хәбәр) яуланы. Өсөнсөлә — Баймаҡ районының Мерәҫ ауылы (7639 хәбәр).
Еңеүселәр «Рәсәй 1 Башҡортостан» телеканалының «Хәйерле иртә, республика» тапшырыуында билдәле булды.
«Бәйгегә йомғаҡ яһап, шуны әйтергә мөмкин: ауыл бөтмәй, ул, киреһенсә, сәскә ата. Ауыл ерендә эш һөйгән һәм тырыш кешеләр йәшәй. Улар тыуған төйәген ярата, ғаилә ҡиммәттәрен һаҡлай, быға йәш быуынды ла йәлеп итә. Беҙҙең редакция тәүге тапҡыр ошондай бәйге үткәрҙе. «Алтын-Бишек»тең ҙур ҡыҙыҡһыныу уятыуын күреп, артабан да ошондай акциялар уҙғарырбыҙ, тип уйлайым», — тине Бөтә Рәсәй дәүләт телерадиокомпанияһы филиалының милли тапшырыуҙар бүлеге етәксеһе Вилдан Ғәлин.
«Алтын-Бишек» республика телевизион конкурсы Башҡортостан ауылдарында иң яҡшы традицияларҙы, ғөрөф-ғәҙәттәрҙе, туған телде һаҡлау һәм үҫтереү маҡсатында ойошторолған.


text:
Интернетта «Урал аръяғы – 2012» инвестфорумы үҙ битен асты
«Урал аръяғы – 2012» инвестфорумы интернетта үҙ битен булдырҙы. Дөйөм Рәсәй күләмендәге сара 8-9 июндә Сибайҙа үтәсәк.
— Инвестфорум сайтында һәр кеше саралар буйынса көнүҙәк мәғлүмәт, шул иҫәптән форум программаһын, аккредитация үтеү өсөн бәйләнеш телефондарын һәм һуңғы яңылыҡтарҙы таба ала, — тип хәбәр иттеләр Башҡортостан Хөкүмәтенең матбуғат хеҙмәтендә.
Форум программаһы уның «25-20» стратегияһы»: инструменттар, ресурстар һәм тормошҡа ашырыу юлдары» кеүек яңғыраған төп темаһына ярашлы әҙерләнгән һәм пленар ултырышты, экспозицияны һәм түңәрәк өҫтәлдәрҙе үҙ эсенә ала.
— Һөҙөмтәле инвестиция сәйәсәте алып барыу технологиялары тураһында профессиональ диалог ойоштороу, 2020 йылға илдә 25 миллион юғары етештереүсәнлекле эш урындары булдырыуға һәм уларҙы яңыртыуға йүнәлтелгән «25-20 стратегияһы»н ғәмәлгә ашырыу буйынса тәҡдимдәр әҙерләү, шулай уҡ «субрегион – төбәк – Рәсәй Федерацияһы» кимәлендә тейешле моделле ҡарарҙар эшләү сығарыу — форумдың төп маҡсаты, — тип аңлата ойоштороусылар.
Форум эшендә федераль һәм төбәк власы органдарының, бизнес структураларының, йәмәғәт ойошмаларының вәкилдәре, ғалимдар һәм эксперттар – йәмғеһе 250-ләгән кеше ҡатнашасаҡ.


text:
Фото:
Рөстәм Хәмитов Өфөнөң йорт комитеты рәйестәре менән осрашты
Фото:
Башҡортостан Президенты Рөстәм Хәмитов Өфөнөң күп фатирлы йорттарының совет рәйестәре менән осрашты. «Домком» проектын тормошҡа ашырыуҙың тәүге һөҙөмтәләрен тикшереү осрашыу сәбәбе булды: проект йорт комитеттарын булдырыуҙы күҙ уңында тота, уның ағзалары торлаҡ-коммуналь хужалыҡта тәртип булдырыу маҡсатында билдәле хоҡуҡтарға эйә буласаҡ.
Республика башлығы 11 октябрҙә ил Президенты Дмитрий Анатольевич Медведевтың торлаҡ-коммуналь хужалыҡ мәсьәләләре буйынса видеоконференция үткәреүен билдәләп үтте.
— Уның эстән «ҡайнауы» күренеп торҙо, сөнки торлаҡ-коммуналь хужалыҡ тураһында һүҙ йөрөткәндә ҡаты һүҙҙәр генә ҡулланып була, — тине Рөстәм Хәмитов. – Башҡаса күҙ алдына килтереп тә булмай. Ул енәйәт ҡылыуҙар, урлашыуҙар, ришүәт биреүҙәр, хаҡтарҙың һәм тарифтарҙың нигеҙһеҙ арттырылыуы хаҡында әйтте. Һәм бының өлкәлә тейешле контроль булмауынан һәм баҙар механизмдарының тейешле эшләмәүенән килеп сығыуын билдәләне. Мин дә был хаҡта әйтәм. Президент булып эшләй башлауымдың тәүге көнөнән алып торлаҡ-коммуналь хужалыҡ өлкәһендә урлашыуҙың күп булыуы тураһында әйтәм.
— Торлаҡ-коммуналь хужалыҡҡа ошаҡлап яҙылған хаттарҙың һаны сикһеҙ, — тип билдәләне Рөстәм Хәмитов. – Һәр икенсе хат – ул торлаҡ-коммуналь хужалыҡ. Торлаҡ-коммуналь хужалыҡ министрына көнләшеп ҡарамаҫ инем. Әммә власть, ниндәй генә алтын булмаһын, әгәр халыҡ тәртип булдырыуҙа үҙе әүҙемлек күрһәтмәһә — бер ниҙә эшләй алмаясаҡ. Ниндәй генә матур йорттар төҙөлмәһен, ярты йылдан подъездары, ҡыйыҡтары эштән сығарыласаҡ. Шуның өсөн халыҡ үҙе контроллек итеү мөмкинлегенә эйә булырға тейеш. Халыҡҡа таянмайынса был мәсьәләләрҙе хәл итә алмаясаҡбыҙ.
Һөҙөмтәлә республика етәкселеге башланғысы менән депутаттар төркөмө РФ Торлаҡ кодексына төҙәтмәләр индерҙе, уларға ярашлы хәҙер халыҡта идаралыҡ компанияларының, торлаҡ милекселәре ширҡәттәренең эшен конторлдә тотоу мөмкинлеге һәм хоҡуғы барлыҡҡа килде. Бындай сараларҙың береһе – күп фатирлы йорт советтарын булдырыу. Бындай советтарҙы, йәки халыҡ телендә йорт комитеттарын Башҡортостан илдә тәүгеләрҙән булып булдыра.
Бөгөнгө көндә республикала йәмғеһе 16,5 мең күп фатирлы йорт иҫәпләнә. Йорт комитеты һәр береһендә булырға тейеш. Бөгөн, проектты тормошҡа ашырыуҙың тәүге этабында, Башҡортостанда 3800 тирәһе йорт комитеты иҫәпләнә. Йыл аҙағынаса Президент уларҙың һанын 5-7 меңгә тиклем еткереү бурысын ҡуйҙы.
Алдағы ваҡытта республикала күп фатирлы йорттарҙың совет рәйестәрен уҡытыу башланасаҡ. Башҡортостан Дәүләт Йыйылышы – Ҡоролтай депутаты, «Домком» проектының төбәктәге координаторы Елена Родина һүҙҙәренсә, уҡытыу курсы алты сәғәткә иҫәпләнгән, һәм Өфөлә семинарҙарҙы бер ай эсендә тамамалау планлаштырыла.
— Был советтарҙың закон сиктәрендә эш алып барыуы мөһим, — тип һыҙыҡ өҫтөнә алды Елена Родина.
Бынан тыш, Башҡортостанда «Йорт комитеттары союзы» йәмәғәт ойошмаһы булдырыласаҡ, был хаҡта «Домком» проектының төркөм етәкселәренең береһе, Өфөнөң күп фатирлы йорт советы етәксеһе Арсен Нурйәнов әйтте.
— 16 мең рәйес – был бик күп кеше. Беҙ гражданлыҡ йәмғиәтенең көслө элементы буласаҡбыҙ. Беҙҙең граждандарҙың бындай хоҡуҡтарға бер ҙә эйә булғаны юҡ ине, — тип билдәләне Арсен Нурйәнов.
Рөстәм Хәмитов закон сығарыу кимәлендә граждандар мәнфәғәтен яҡлау буйынса ҙур аҙым эшләнеүен билдәләне.
Хәҙер инде был мәсьәләләрҙе хәл итер өсөн халыҡты уятырға ғына ҡалды, тип дауам итте Президент. Һәм быныһы – иң ауырылыр, тине Рөстәм Хәмитов.


text:
Төбәктәр араһында бәйләнеш нығына
Бөгөн иртәнсәк Башҡортостан Республикаһы Дәүләт Йыйылышы-Ҡоролтай менән Ырымбур өлкәһе Закондар сығарыу Йыйылышы араһында парламент-ара хеҙмәттәшлек тураһында килешеүгә ҡул ҡуйылды. Был турала Өфөлә барған "Рәсәй федерализмы тарихында һәм сәйәси практикаһында милли-дәүләт берәмектәре" конференцияһында Ырымбур өлкәһе Закондар сығарыу Йыйылышы Рәйесе Дмитрий Кулагин хәбәр итте.
— Был килешеү Ырымбур өлкәһендә һәм Башҡортостан Республикаһында йәшәгән халыҡтар араһында дуҫтарса һәм үҙ-ара файҙалы мөнәсәбәттәрҙе үҫтереүҙә яңы бит булып торасағына ышанам, — тине Дмитрий Кулагин. — Ырымбур өлкәһе өсөн Башҡортостан Республикаһы — ышаныслы партнер һәм яҡшы күрше. Беҙҙе төбәктәр сиктәшлеге генә түгел, тарих уртаҡлығы ла берләштерә. Беҙҙе быуаттар буйына килгән тарихи яҙмыш һәм хәтер туғанлаштыра. Ә был иң ныҡлы, иң айырылғыһыҙ бәйләнештәр.
Дмитрий Кулагин, федерацияның ике субъекты араһында социаль-иҡтисади һәм гуманитар бәйләнештәр ҙә әүҙем үҫешә, тип билдәләне.


text:
Башҡортостан Президенты Йүкәлекүл ауылында һөтсөлөк-тауар фермаһын ремонтлау барышы менән таныштыФото: Олег Яровиков
Башҡортостан Президенты Йүкәлекүл ауылында һөтсөлөк-тауар фермаһын ремонтлау барышы менән танышты
Башҡортостан Президенты Йүкәлекүл ауылында һөтсөлөк-тауар фермаһын ремонтлау барышы менән таныштыФото: Олег Яровиков
Дүртөйлө районына эш сәфәре барышында Башҡортостан Президенты Рөстәм Хәмитов Йүкәлекүл ауылында «Ленин исемендәге тоҡом малы заводы» яуаплылығы сикләнгән йәмғиәте һөтсөлөк-тауар фермаһын ҡараны. Малсылыҡ комплексы «500 ферма» республика маҡсатлы программаһы буйынса төҙөлгән.
Дөйөм финанслау күләме 16,7 миллион һум тәшкил иткән, 3,8 миллион һумға ҡорамалдар һатып алынған. Бында һөт блогын үҙ эсенә алған ике һыйыр аҙбарына капиталь ремонт үткәрелә, уларҙың дөйөм майҙаны 2839 квадрат метр тәшкил итә.
Ферма бинаһы 1970 йылда төҙөлгән. Бөгөнгө көндә бында бестужев тоҡомло 568 баш һыйыр малы аҫрала. Фермала 22 кеше эшләй. Уртаса эш хаҡы 14 мең һум тәшкил итә. Дөйөм хужалыҡ буйынса тәүлегенә һигеҙ тонна һөт һауып алалар һәм Дүртөйлө һөт ризыҡтары комбинатына бер литрын 17 һумдан ташыралар.
Республика Президенты хужалыҡ етәксеһе Альберт Дәүләтбаев менән һөйләшеү барышында үҫемлекселек тармағы һәм иген культураларын урып йыйыу хаҡында ҡыҙыҡһынды. Альберт Дәүләтбаев хәбәр итеүенсә, иген культуралары өсөн 2730 гектар ер бүленгән, уртаса уңыш гектарынан 23,3 центнер тәшкил итә.


text:
Республиканың 25 мәҙәниәт һәм сәнғәт эшмәкәре Башҡортостан Президенты грантына лайыҡ булды
Республиканың 25 мәҙәниәт һәм сәнғәт эшмәкәре һәм биш ижади коллектив Башҡортостан Президенты грантына лайыҡ булды. Гранттар биреү исемлеген БР Хөкүмәте тейешле ҡарар менән раҫлаған.
Конкурс еңеүселәре араһында – профессор, Өфө дәүләт сәнғәт академияһының композиция кафедраһы мөдире, РФ һәм БР-ҙың атҡаҙанған сәнғәт эшмәкәре, Рәсәй композиторҙар союзының Д.Д.Шостакович исемендәге премия лауреаты, Композиторҙар союзы рәйесе Ләйлә Исмәғилева. 100 мең һум күләмендәге грант «Заһир Исмәғилев — республика мираҫы: Заһир Исмәғилевтың Йорт-музейын реставрациялау» проектын тормошҡа ашырыуға бүленгән. Грант ярҙамы шулай уҡ «Боронғо Өфө» музей-ҡурсаулығы директоры Гәүһәр Батталоваға «Өфө-II ҡаласығы» ҡомартҡы территорияһында табылған археологик табылдыҡтарҙан «Боронғо ҡала серҙәре» тип аталған күргәҙмә һәм фотокүргәҙмә ойоштороуға бирелә. БР халыҡ шағиры Мостай Кәримдең 95 йыллығына арналған «Үҙемдең утыма саҡырам мин һеҙҙе!» Төбәк-ара әҙәби фестиваль үткәреүгә аҡса Фәрзәнә Ғөбәйҙуллинаға бүленә.
Грантҡа шулай уҡ Илнур Юлдашбаев лайыҡ, ул билдәле Украина шағиры, рәссам һәм тәрән аҡыл эйәһе Тарас Шевченконың 200 йыллығына арналған Украина мәҙәниәте фестивален ойоштора.
БР Президентының 100 мең һум күләмендәге гранттарын бөтәһе 25 кеше аласаҡ.
Ижади коллективтар 300 мең һум күләмендәге гранттар менән билдәләнә.


text:
Башҡортостан финансҡа идара итеү сифаты буйынса Рәсәй төбәктәре араһында беренсе урын биләй Фото: Олег Яровиков
Башҡортостан финансҡа идара итеү сифаты буйынса Рәсәй төбәктәре араһында беренсе урын биләй
Башҡортостан финансҡа идара итеү сифаты буйынса Рәсәй төбәктәре араһында беренсе урын биләй Фото: Олег Яровиков
ӨФӨ, 2015 йыл, 3 сентябрь. /«Башинформ» мәғлүмәт агентлығы, Артур Басиров/.
Башҡортостан федераль рейтингта финансҡа идара итеү сифаты буйынса төбәктәр араһында беренсе урын яуланы.
Башҡортостандың Финанс министрлығы хәбәр итеүенсә, был субъекттарҙағы финанс органдары эшмәкәрлегенең ете йүнәлешенән сығып баһаланған. Улар араһында ҡаҙнаны планлаштырыу, үтәү сифаты, бурыс йөкләмәләренә, дәүләт милкенә идара итеү, дәүләт хеҙмәттәрен күрһәтеү, муниципаль берәмектәр менән финанс мөнәсәбәттәре, бюджет процесының асыҡлыҡ дәрәжәһе, шулай уҡ Рәсәй Президентының «май указдарын» үтәүҙе сағылдырған күрһәткес бар.
Министрлыҡта әйтеүҙәренсә, Башҡортостан рейтингтың юғары баҫҡысын өс йыл рәттән биләй.


text:
Фото:
Башҡортостан троллейбус заводы етештереү күләмен арттыра
Фото:
«Башҡортостан троллейбус заводы» асыҡ акционерҙар йәмғиәтендә троллейбустар етештереү арта: быйылғы йылда йөҙҙән ашыу машина сығарыласаҡ. Әлегә тиклем бында йыл дауамында ундай иҫәптә троллейбустар сығарылмаған.
БР Сәнәғәт, инвестицион һәм инновацион сәйәсәт министрлығынан хәбәр итеүҙәренсә, "Башҡортостан троллейбус заводы" асыҡ акционерҙар йәмғиәтендә етештереү индексы быйылғы ете айҙа 2009 йыл кимәленә ҡарата 224,9 процент тәшкил иткән, тауар продукцияһы күләме ике тапҡырға артҡан, етештерелгәнде һатыу – бер ярым тапҡырға. Заводта ҡаҙна алдындағы бурыс тулыһынса ҡапланған, эш хаҡы ла ярайһы артҡан. Бөгөнгө көндә Башҡортостан троллейбус заводында 242 кеше эшләй.
«БТЗ» асыҡ акционерҙар йәмғиәтендә хәҙерге заман технологияларына ҙур иғтибар бирелә. Яңы материалдар ҡулланыу троллейбустарҙы еңелерәк, уңайлыраҡ, энергияны аҙыраҡ ҡулланырлыҡ итергә мөмкинлек биргән. Предприятиела периметрын һәм салонды видеокүҙәтеү мөмкин булған машиналарҙы производствоға индереү планлаштырыла, был иһә электр транспорты хәүефһеҙлеген тағы ла арттырасаҡ.
Өфөлә етештерелгән троллейбустар ышаныслы булыуҙары, файҙаланыуҙа һәм хеҙмәтләндереүҙә уңайлылығы менән айырыла. Машинаның вагон тибындағы кузовы коррозияға ҡаршы сифатлы буяу менән ҡапланған һәм температуралар алмашыныуына бирешмәй, электр тогынан юғары дәрәжәлә һаҡлағысы бар, привод менән идара итеүҙең энергияны һаҡсыл файҙаланыусы системаһы ҡуйылған.
Әлеге ваҡытта «БТЗ» асыҡ акционерҙар йәмғиәте дүрт моделдә троллейбустар сығара, һәм һәр моделдең үҙенең өс модификацияһы бар. Белгестәрҙең һәм файҙаланыусыларҙың юғары баһаһын тәпәш иҙәнле троллейбустар алған.
Ҡулланыусылар заказы буйынса яңы троллейбустар электр энергияһын сарыф итеүҙе теркәүсе ҡорамал менән, водитель өсөн кондиционер, блинкер йәки светодиодлы матрицала мәғлүмәт системаһы, автоматик радиотапшырыу системаһы менән йыһазландырыла.
«БТЗ» асыҡ акционерҙар йәмғиәте троллейбустары ҙур һорау менән ҡуллана — улар Рәсәйҙең һәм БДБ илдәренең 50-нән ашыу ҡалаһында файҙаланыла. Уңайлы Башҡортостан машиналары электр транспортына билдәләнгән халыҡ-ара талаптарға яуап бирә. Быйыл Башҡортостан троллейбус заводы үҙенең 30 йыллығын билдәләне.
Яңы техника сығарыуҙан тыш, Башҡортостан троллейбус заводы троллейбустарҙы ремонтлау һәм запас частар етештереү менән шөғөлләнә.


text:
Республика Президенты Башҡортостан Хөкүмәтенең яңы составын билдәләнеФото: Андрей Старостин
Республика Президенты Башҡортостан Хөкүмәтенең яңы составын билдәләне
Республика Президенты Башҡортостан Хөкүмәтенең яңы составын билдәләнеФото: Андрей Старостин
29 октябрҙә Рөстәм Хәмитов республика министрҙарын, Дәүләт комитеттары һәм агентлыҡтар етәкселәрен тәғәйенләне.
БР Президенты Хакимиәте етәксеһе итеп – Владимир Балабанов, уның урынбаҫары итеп Фидус Ямалетдинов тәғәйенләнде.
Торлаҡ-коммуналь хужалыҡ министрлығын – Сергей Афонин, Финанс министрлығын – Рузалия Хисмәтуллина, Ер һәм мөлкәт мөнәсәбәттәре министрлығын – Рәмил Исҡужин, Һаулыҡ һаҡлау министрлығын – Георгий Шебаев, Мәҙәниәт министрлығын – Әминә Шафиҡова, Мәғариф министрлығын – Әлфис Ғаязов, Урман хужалығы министрлығын – Рәжәп Нәбиуллин, БР Йәштәр сәйәсәте һәм спорт министрлығын – Андрей Иванюта, Ауыл хужалығы министрлығын – Николай Коваленко, Хеҙмәт һәм халыҡты социаль яҡлау министрлығын – Ленара Иванова, Сәнәғәт һәм инновацион сәйәсәт министрлығын – Алексей Карпухин, Тәбиғәттән файҙаланыу һәм экология министрлығын – Илдар Һаҙыев, Иҡтисади үҫеш министрлығын Александр Марьин етәкләне.
БР Дәүләт заказдарын урынлаштырыу буйынса дәүләт комитетын – Сергей Новиков, Төҙөлөш һәм архитектура буйынса дәүләт комитетын – Камил Мансуров, БР Тарифтар буйынса дәүләт комитетын – Фәдис Сәлимгәрәев, БР Сауҙа һәм ҡулланыусылар хоҡуғын яҡлау буйынса дәүләт комитетын – Рөстәм Камалетдинов, Транспорт һәм юл хужалығы буйынса дәүләт комитетын Ильяс Мөниров етәкләне.
Матбуғат һәм киң мәғлүмәт саралары буйынса агентлыҡ етәксеһе итеп – Борис Мелкоедов, Мәғлүмәт технологиялары буйынса агентлыҡ етәксеһе итеп – Илдар Ямалов, Туризм буйынса агентлыҡ етәксеһе итеп Артем Колесников тәғәйенләнде. Александр Васильев Территориаль үҫеш буйынса агентлыҡты етәкләне.
Архив эштәре буйынса идаралыҡты – Әхмәт Хисмәтуллин, Втеринария идаралығын – Вәкил Буранбаев, Гражданлыҡ хәле акттарын теркәү идаралығын – Альмира Солтанова, Мәғариф өлкәһендә контроль һәм күҙәтеү идаралығын – Альмира Ғәниева, Мировой судьяларҙың эшмәкәрлеген ойоштороу һәм хоҡуҡ акттары реестрын алып барыу буйынса идаралыҡты – Нәилә Ғәлиева, Дәүләт торлаҡ инспекцияһын – Илдар Замалетдинов, Үҙйөрөшлө машиналарҙың һәм башҡа төр техниканың техник торошон күҙәтеү буйынса идаралыҡты – Ринат Ғәлимов, Дәүләт төҙөлөш күҙәтеүе инспекцияһын Шамил Ғәлиев етәкләне.


text:
Рөстәм Хәмитов: «Авиатөҙөлөш – машина эшләүҙең иң юғары нөктәһе»
Өфөнән Симферополгә самолеттар был миҙгелдә уҡ оса башлаясаҡ. Был хаҡта дүшәмбе, 28 апрелдә, «Башинформ» агентлығында матбуғат конференцияһында Башҡортостан Президенты Рөстәм Хәмитов хәбәр итте.
— Билетҡа хаҡтар федераль Хөкүмәт тарафынан билдәләнәсәк. Дотациялар федераль бюджет иҫәбенә тормошҡа ашырыласаҡ. Барып ҡайтыу өсөн билет алты-ете мең һумлап торорға тейеш, — тип аңлатты республика башлығы.
Рөстәм Хәмитовтың әйтеүенсә, «моғайын ул «Red Wings» компанияһы буласаҡ».
— Ул «Ту-214» тибындағы, 200-ләп пассажир һыйырлыҡ, самолет буласаҡ. Ул беҙҙең Рәсәй самолеты, — тине Башҡортостан Президенты. — Авиадвигателдәр, авиация технологиялары эшләүҙә белгес булараҡ шуны әйтә алам – был самолеттың планеры, бөгөн һауала осҡан бөтә самолеттар араһында, иң яҡшыһы. Летчиктар был машинаны ярата.
Рөстәм Хәмитов Ватанда сыҡҡан авиатөҙөлөштө өҫтөн күреүен белдерҙе.
— Сөнки авиатөҙөлөш – ул машина эшләүҙең һәм ерҙә кеше эшләгән бөтә нәмәнең иң юғары нөктәһе икәнлеген аңлайым. Һәм әгәр илебеҙ самолеттар эшләһә, тимәк, беҙ бик яҡшы кимәлдә торабыҙ. Ә былай Өфө моторҙар эшләүсе заводтың эше күп, беҙҙең предприятиелар күберәк үҙебеҙҙең самолеттарҙы эшләй башлар һәм беҙҙең барыһы ла яйға һалыныр тип ышанам.
Май аҙағында – июль башында Ҡырымдың Белогорск районына матбуғат туры планлаштырылған, тип өҫтәне Президент.


text:
Фото:
Баш ҡалала республика конкурстарында еңеү яулаған журналистар тәбрикләнде
Фото:
Шишәмбе, 15 ғинуарҙа, Өфөлә иң яҡшы журналистарҙы – Рәсәй матбуғаты көнөнә ҡарата үткәрелгән республика ижади бәйгеләрендә еңеүселәрҙе тәбрикләү тантанаһы үтте. Сараны ойошороусылар булып Башҡортостандың Журналистар союзы һәм БР Матбуғат һәм киң мәғлүмәт саралары буйынса агентлығы сығыш яһаны.
Тантаналы сара «Башинформ» мәғлүмәт агентлығының конференц-холында үткәрелде. Унда БР Матбуғат һәм киң мәғлүмәт саралары буйынса агентлығы етәксеһе Борис Мелкоедов, уның урынбаҫары Марат Ғәзизов, Башҡортостандың Журналистар союзы рәйесе Артур Дәүләтбәков, БР Президентының матбуғат хеҙмәтенән Павел Самойлин һәм башҡа власть органдары вәкилдәре ҡатнашты.
Борис Мелкоедов киң мәғлүмәт саралары вәкилдәрен һөнәри байрамдары менән ҡотлап, уларға намыҫлы хеҙмәте, эшкә ижади ҡарашы өсөн рәхмәт әйтте.
— Һеҙ киң мәғлүмәт саралары менән власть органдары араһында бәйләнеш булдырырға ярҙам итәһегеҙ. Һеҙҙең ярҙамығыҙ менән мәғлүмәт аудиторияға тиҙ һәм аңлайышлы рәүештә еткерелә. Шул уҡ ваҡытта баҫма матбуғат һәм электрон баҫмалар хеҙмәткәрҙәрен айырып ҡарамайым, сөники һеҙҙең барығыҙҙы ла журналист һөнәре берләштерә, — тип һыҙыҡ өҫтөнә алды Борис Мелкоедов.
Байрамда бер нисә конкурсҡа йомғаҡ яһалды. Улар – Имен бала саҡ һәм ғаилә ҡиммәттәрен нығытыу йылын, Рәсәй тарихы йылын, шулай уҡ хәйриә, дәүләт телдәрен үҫтереү темаһын, терроризмға ҡаршы көрәш, финанс белем мәсьәләләрен иң яҡшы яҡтыртыуға конкурстар. Наградалар түбәндәге номинациялар буйынса тапшырылды: «Республика киң мәғлүмәт саралары һәм интернет баҫмалар», «Ҡала һәм берләштерелгән киң мәғлүмәт саралары», «Район киң мәғлүмәт саралары». Наградаларға йәмғеһе 50-нән ашыу киң мәғлүмәт сараһы һәм журналист лайыҡ булды.


text:
Журналистар араһында «Башҡортостандың таҙа һыуы» конкурсы иғлан ителде
Тирә-яҡ мөхитте һаҡлау йылы сиктәрендә республикала журналистар араһында «Башҡортостандың таҙа һыуы» конкурсы иғлан ителде. Йәмәғәтселек аңында һыу ресурстарын һаҡлау һәм уларҙы рациональ файҙаланыу мәсьәләһен актуалләштереү бәйгенең төп маҡсаты булып тора.
БР Тәбиғәттән файҙаланыу һәм экология министрлығының матбуғат секретары Нина Никандрова хәбәр итеүенсә, конкурста киң мәғлүмәт саралары хәбәрселәре һәм штаттан тыш авторҙары ҡатнаша ала. Уларҙың мәҡәләләре 2013 йылда баҫтырылған булырға һәм түбәндәге номинацияларға тап килергә тейеш: «Һыу – йәшәү сығанағы», «Һыу менән тәьмин итеү һәм һыу ресурстарын һаҡсыл файҙаланыу мәсьәләләре», «Һыу ресурстарын һаҡлау һәм инновациялар», «Ҡала һәм халыҡ өсөн һыу», «Шәхес».
Конкурсты ойоштороусылар булып Тәбиғәттән файҙаланыу өлкәһендә күҙәтеү буйынса федераль хеҙмәттең БР буйынса идаралығы, Кама бассейны һыу идаралығы һәм Башҡортостандың Экологтар союзы сығыш яһай.
Бәйгелә ҡатнашыу өсөн материалдарҙы envlav@mail.ru электрон почтаһы буйынса БР Экологтар союзына ебәрергә кәрәк.


text:
Фото:
«Башнефть» Рәсәйҙең 500 иң ҙур компанияһы рейтингында
Фото:
2009 йыл йомғаҡтары буйынса "Система" АФК-һы Рәсәйҙең 500 иң ҙур компанияһы рейтингында номерһыҙ тәүге тиҫтәгә инде.
Был рейтингты төҙөүселәр фекеренсә, отчеттарын баҫып сығарыуға ҡарамаҫтан, компания рейтингта номерһыҙ ҡатнаша, сөнки ярҙамсы йәмғиәттәренең финанс күрһәткестәре иҫәпкә алынмай.
"Был күрһәткестәр иҫәпкә алынһа, Владимир Евтушенковтың корпорацияһы етенсе позицияла булыр ине", — тип билдәләнә тикшереүҙә.
Мәғлүмәт агентлығы хәбәр итеүенсә, 14 позицияға күтәрелеп, 24-се урынды яулаған "Башнефть" акционерҙар нефть компанияһы бик яҡшы һөҙөмтәләргә өлгәште.


text:
Февралдә Сингапурҙа Халыҡ-ара инвестиция-төҙөлөш форумы үтәсәк
20 февралдән 26-һына тиклем Сингапурҙа АТЭС (Азия – Тымыҡ океан иҡтисади хеҙмәттәшлеге) илдәренең эшлекле хеҙмәттәшлеге программаһы сиктәрендә «Сингапурҙа бизнес-аҙна» Халыҡ-ара инвестиция-төҙөлөш форумы үтәсәк.
Рәсәй Федерацияһы менән Сингапурҙың төҙөлөш предприятиелары һәм ойошмалары араһында туранан-тура сауҙа-иҡтисади бәйләнештәрҙе үҫтереүгә булышлыҡ итеү, берлектәге фәнни-техник программаларҙы һәм бизнес-проекттарҙы ғәмәлгә ашырыу, Рәсәйгә инвестициялар һәм алдынғы технологиялар йәлеп итеү һәм башҡалар форумдың төп маҡсаты булып тора.
Башҡортостан Республикаһы Төҙөлөш һәм архитектура буйынса дәүләт комитетының матбуғат хеҙмәтенән хәбәр итеүҙәренсә, Рәсәй Федерацияһы һәм Сингапурҙың дәүләт власы органдары вәкилдәре, шулай уҡ банк һәм страховкалау секторы, төҙөлөш тармағы предприятиелары етәкселәре форумдың ҡатнашыусылары иҫәпләнә.
БР Төҙөлөш һәм архитектура буйынса дәүләт комитеты республиканың төҙөлөш ойошмаларына Халыҡ-ара форумда ҡатнашырға тәҡдим итә.


text:
Республика етәксеһе Рәсәйҙең һәм Башҡортостандың дәүләт наградаларын тапшырҙыФото: Олег Яровиков
Республика етәксеһе Рәсәйҙең һәм Башҡортостандың дәүләт наградаларын тапшырҙы
Республика етәксеһе Рәсәйҙең һәм Башҡортостандың дәүләт наградаларын тапшырҙыФото: Олег Яровиков
11 июлдә Өфөлә Рөстәм Хәмитов Рәсәйҙең һәм Башҡортостандың дәүләт наградаларын тапшырҙы. Республика башлығының рәсми сайтында хәбәр ителеүенсә, ордендар, исемдәр, рәхмәт хаттары һәм почет грамоталары менән төрлө иҡтисад тармағында һәм социаль өлкәлә 47 белгестең һөнәри ҡаҙаныштары билдәләнде.
— Һеҙ йәштәр, үҙегеҙҙең коллективтарығыҙ өсөн өлгө булып тораһығыҙ. Үҙегеҙ тирәләй ижади атмосфера булдыраһығыҙ, ул бөтәһен дә тиерлек күңел биреп эшләргә саҡыра. Бөтәһен дә үҙенең эшен намыҫлы һәм лайыҡлы башҡарырға дәртләндерә. Мин быны ысын күңелдән һөйләйем. Был дежур һүҙҙәр түгел. Бөгөн һеҙҙең менән осрашып нимә уйлағаныбыҙҙы һөйләргә тейешбеҙ. Мин ихлас күңелдән һөйләйем һәм һеҙгә тағы ла бер тапҡыр эшегеҙ өсөн рәхмәт әйтәм, — тип мөрәжәғәт итте тантананың сәбәпселәренә Рөстәм Хәмитов.
— Беҙ яҡшы, уңышлы республикала, матур ҡалала йәшәйбеҙ. Хәл ителмәгән мәсьәләләребеҙ байтаҡ, әммә уға ғына айырым иғтибар бүлергә кәрәкмәй. Ғүмеребеҙ берәү генә. Һәм беҙ уны гел генә негатив «һүрәткә» әйләндерергә тейеш түгел. Барыбыҙҙың да ғаиләһе, яҡындары,туғандары бар. Эргәбеҙҙә булған кешеләрҙә оптимизмды һаҡларға тейешбеҙ. Көслө кешеләребеҙ, яҡшы ҡаҙаныштарыбыҙ барлығы тураһында һөйләү зарур. Быны эшмәкәрлегебеҙҙең төп мәғәнәһе итергә ярамай. Әммә үҙеңде кәмһетергә лә кәрәкмәй. Шуға күрә, хөрмәтле хеҙмәттәштәр, һеҙ шул иҫәптән йәмғиәттәге мөхит, тирә-яғыбыҙҙа, эш урындарында, хеҙмәт коллективтарында нимә барғаны өсөн дә яуаплыһығыҙ, — тип айырып әйтте Башҡортостан етәксеһе.


text:
Башҡортостанда «Балалар һәм йәштәр матбуғаты аҙналығы» үтә
Башҡортостанда республиканың Мәғариф министрлығы менән берлектә БР Хөкүмәте ҡарамағындағы Матбуғат, нәшриәт һәм полиграфия эштәре буйынса идаралыҡ тарафынан ойошторолған “Балалар һәм йәштәр матбуғаты аҙналығы” үтә.
Акцияның девизы – “Һәр уҡыусыға берәр республика гәзите һәм журналы!” Сараның төп маҡсаты булып балалар һәм йәштәр баҫмаларын пропагандалау, тиражды һаҡлау һәм уҡыусы йәштәр араһында ваҡытлы матбуғатҡа яҙылыуҙы әүҙемләштереү, баҫмаларҙы уҡыу мәҙәниәтен күтәреү тора.
БР Хөкүмәте ҡарамағындағы Матбуғат, нәшриәт һәм полиграфия эштәре буйынса идаралыҡта хәбәр итеүҙәренсә, был киң сарала йәштәр һәм балалар гәзиттәре һәм журналдары редакциялары, почта хеҙмәткәрҙәре ҡатнаша, ә маҡсатлы аудитория булып дөйөм белем биреү, урта махсус һәм юғары уҡыу йорттарында уҡыусылар, шулай уҡ мәктәпкәсә йәштәге учреждениеларҙа тәрбиәләнеүселәр тора.
Акция сиктәрендә уҡыу йорттарында класс сәғәттәре һәм дөйөм мәктәп саралары: викториналар, тематик кисәләр, уҡыусыларҙың район, ҡала һәм республика киң мәғлүмәт саралары редакциялары вәкилдәре менән осрашыуҙарын, олимпиадалар, театрлаштырылған тамашалар һәм башҡа саралар үткәреү планлаштырылған. Киң агитация саралары шулай уҡ мәҙәниәт йорттарында, клубтарҙа, китапханаларҙа үтәсәк.
Билдәле булыуынса, бөгөн республикала рус, башҡорт һәм татар телдәрендә өс йәштәр гәзите («Молодежная газета», «Йәшлек», «Өмет»), балалар һәм үҫмерҙәр өсөн башҡорт һәм татар телдәрендә гәзит һәм журналдар («Йәншишмә», «Аҡбуҙат», «Аманат», «Әллүки»), башҡорт һәм татар телдәрендә ике йәштәр журналы – «Шоңҡар» һәм «Тулпар» – сығарыла. Күрһәтелгән баҫмаларҙан тыш, акцияла "Аҙна», "Атна», «Детская газета» гәзиттәре ҡатнаша.
“Балалар һәм йәштәр матбуғаты аҙналығы” 6 декабргә тиклем дауам итәсәк.


text:
Августа Өфө эшҡыуарҙарын бушлай өс консультация көтә
Өфө эшҡыуарҙар берләшмәһе Йәмәғәт ҡабул итеү бүлмәһендә августа бәләкәй һәм урта эшҡыуарлыҡ субъекттары эшмәкәрлеге мәсьәләләре менән бәйле бушлай өс консультация үткәрелә.
Шулай итеп, 4 августа «Реклама. Өфөлә тауар һәм хеҙмәттәрҙе алға ебәреү» темаһына консультацияны «Респект» хоҡуҡ компанияһының реклама бүлеге начальнигы Эдуард Шәрәфетдинов үткәрәсәк.
11 августа «Бизнес-партнер» компанияһы директоры Диана Киселева «Нимә ышаныслыраҡ – штатта бухгалтер тотоумы әллә бухгалтер иҫәп-хисабын махсус ойошмаға тапшырыумы?» темаһына консультация бирәсәк.
18 августа Өфө Эшҡыуарҙар берләшмәһе директоры Вероника Воронина нисек яңы эш асыу тураһында һөйләйәсәк.
Хәтерегеҙгә төшөрәбеҙ, консультациялар 16 — 18 сәғәттәрҙә үтә. 241-47-44 телефоны буйынса алдан яҙылыу мотлаҡ. Офистың адресы: Өфө, СССР-ҙың 50 йыллығы урамы, 48/1.


text:
Тыуым артыуы яңы бала табыу йорттарын төҙөүҙе талап итә
Статистика мәғлүмәттәренә ярашлы, Башҡортостанда һуңғы биш йылда тыуым йылына 42 меңдән 55 меңгә тиклем артҡан. Был күрһәткес буйынса беҙҙең республика Рәсәйҙә — бишенсе, Волга буйы федераль округында беренсе урында тора.
Төбәктә тыуым артыуы яңы, заманса бала табыу йорттарын һәм дауаханаларҙың акушер-гинекология бүлексәләрен төҙөүҙе талап итә.
Республика Хөкүмәтенән хәбәр итеүҙәренсә, 2012 йылда Башҡортостанда Өфөләге Ғ.Ҡыуатов исемендәге Республика клиник дауаханаһының 120 койка-урынлыҡ акушер-гинекология корпусын, шулай уҡ Октябрьский ҡалаһындағы ҡала клиник дауаханаһының 80 койка-урынлыҡ бала табыу йортон төҙөү дауам ителәсәк.
Октябрьский ҡалаһындағы бала табыу йортон — 2012 йыл аҙағында, ә Ғ.Ҡыуатов исемендәге Республика клиник дауаханаһының акушер-гинекология корпусын 2013 йылдың беренсе кварталында сафҡа индереү планлаштырыла.


text:
Фото:
Истанбулда башҡорт һабантуйы үтәсәк
Фото:
Иртәгә, 1 июлдә, Истанбул ҡалаһында (Төркиә) сираттағы, иҫәп буйынса алтынсы, башҡорт һабантуйы үтәсәк. Унда БР мәҙәниәт министрының беренсе урынбаҫары Камилә Дәүләтова етәкселегендәге Башҡортостан Республикаһы делегацияһы ҡатнашасаҡ. Өфө мэрияһында хәбәр итеүҙәренсә, делегация составында Өфө ҡалаһы ҡала округы хакимиәте башлығы урынбаҫары Сынтимир Баязитов, Өфө ҡалаһы ҡала округы хакимиәтенең Мәҙәниәт һәм сәнғәт буйынса идаралығы начальнигы Исламетдин Мәмбәтов, Өфө ҡалаһы ҡала округының Киров һәм Совет районы хакимиәте башлыҡтары Салауат Сәғитов менән Салауат Бәхтийәров, Рәсәй Федерацияһының Төркиәләге Сауҙа вәкиллеге ҡарамағындағы Башҡортостан Республикаһы вәкиле Каншаубий Мизиев бар.
Башҡорт һабантуйы йола буйынса Истанбулдың тарихи үҙәгендә, боронғо ҡаланың иң матур урындарының береһендә — бар донъяға билдәле Изге София ҡорамы менән Зәңгәр Мәсет янындағы Мехмет Акиф Эрсой исемендәге паркта үтәсәк. 2009 йылда Төрки мәҙәниәттәре үҙәгенең музейҙар комплексы биләмәһендә Башҡорт халҡы тарихы һәм этнографияһы йорто асылған «Топкапы» паркы ла ошонда урынлашҡан.
Башҡорт һабантуйы-2011-ҙең төп ҡатнашыусылары – бихисап илдәрҙә танылыу яулаған «Мираҫ» фольклор бейеү ансамбле. Уның репертуарында 50-нән ашыу бейеү номерҙары бар, уларҙың нигеҙен республикала йәшәгән халыҡтарҙың бейеүҙәре тәшкил итә. «Мираҫ» ансембле хореографияһы башҡорт еренең байлығын һәм гүзәллеген сағылдырыусы милли колорит менән һуғарылған.
Төркиәлә башҡорт һабантуйҙарын үткәреү Башҡортостан менән Төркиәнең мәҙәни хеҙмәттәшлегендәге традицион сараларҙың береһенә әйләнгән.


text:
Мортаза Рәхимов республиканың төньяҡ-көнсығышы буйлап эш сәфәрендә булдыФото: Александр Данилов
Мортаза Рәхимов республиканың төньяҡ-көнсығышы буйлап эш сәфәрендә булды
Мортаза Рәхимов республиканың төньяҡ-көнсығышы буйлап эш сәфәрендә булдыФото: Александр Данилов
Башҡортостан Президенты Мортаза Рәхимов шәмбе көнө, 26 декабрҙә, республиканың төньяҡ-көнсығыш райондарында булып ҡайтты. Сәфәрҙең маҡсаты – социаль инфраструктура объекттарының эше менән бәйле мәсьәләләрҙе урында хәл итеү.
Уны төҙөлөш, архитектура һәм транспорт министры Рауил Ибәтуллин һәм мәғариф министры Зиннәт Аллаяров оҙатып йөрөнө.
Ҡыйғы районында Президент медиктар өсөн буласаҡ торлаҡты ҡараны. Үрге Ҡыйғы ауылында Үҙәк район дауаханаһының элекке хирургия корпусының ике ҡатлы бинаһы дөйөм ятаҡ итеп үҙгәртеп төҙөлә. Әлеге ваҡытҡа уның түбә ябыуы яңыртылған, инженер коммуникациялары төҙөлгән. Бина сайдинг менән көпләнә. Объектты тапшырыу февралгә планлаштырылған.
Балаҡатай районының Яныбай ауылында был көндө мәктәп һәм балалар баҡсаһы тантаналы асылды. Заманса талаптарға яуап биргән яңыртылған мәктәпкә хәҙер капиталь төкәтмә өҫтәлде, унда спорт залы һәм оҫтахана урынлашҡан. Мәктәптең майҙаны 1750 квадрат метрға тиклем ҙурайҙы. Ә балалар баҡсаһы итеп торлаҡ йорт үҙгәртеп ҡоролдо. Хәҙер педагогтарға һәм тәрбиәләнеүселәргә иркенерәк тә, йылыраҡ та, хәүефһеҙерәк тә буласаҡ: элек балалар баҡсаһы иҫке ағас бинала урынлашҡайны.
Ошо уҡ райондың Ямаш ауылында реконструкциянан һуң Мәҙәниәт йорто асылыуын байрам иттеләр. Эштәр июнь айында башланғайны. Хәҙер иҫке клубты танырлыҡ та түгел – уның урынында үҙ статусына тулыһынса тап килгән ысын Мәҙәниәт йорто ҡалҡып сыҡты.
Дыуан районында республиканың төньяҡ-көнсығышында берҙән-бер ауыл хужалығы профилендәге уҡыу йорто – аграр техникум үҙгәртеп ҡорола. Техникумды уҙған быуаттың 90-сы йылдарында уҡ реконструкцияларға ҡарар итәләр, әммә килеп сыҡмай: 2000 йылда эште туҡтаталар. Бына 2009 йылдың октябрендә генә төҙөүселәр ҡайтанан эшкә тотона. Әлеге көндә эштәр тамамланыуға яҡынлаша, биҙәү һәм түбә ябыу эштәре бара.
Мортаза Рәхимов булған һуңғы объект — «Янғантау» санаторийы эргәһендәге дөйөм белем биреү мәктәбе. Унда әле реконструкция алып барыла, төкәтмә иҫәбенә мәктәптең майҙаны ике тапҡырға ҙураясаҡ.


text:
Өфөлә «Ғәҙел һайлауҙар өсөн» килешеүенә ҡул ҡуйылды
20 октябрҙә Өфөлә, Башҡортостандың Дәүләт Йыйылышы – Ҡоролтай йортонда, «Ғәҙел һайлауҙар өсөн» килешеүенә ҡул ҡуйыу тантанаһы үтте. Килешеү «Берҙәм Рәсәй» бөтә Рәсәй сәйәси партияһының Башҡортостан төбәк бүлексәһе башланғысы менән булдырылған.
«Берҙәм Рәсәй» партияһының төбәк сәйәси советы секретары Константин Толкачев, КПРФ-тың Башҡортостан рескомы бюроһы ағзаһы Илһам Ғәлин, ЛДПР-ҙың Башҡортостан төбәк бүлексәһе координаторы урынбаҫары Станислав Загурский, «Яблоко» партияһының Башҡортостан төбәк бүлексәһе рәйесе Сергей Наумкин, «Рәсәй патриоттары» сәйәси партияһының Башҡортостан төбәк бүлексәһе комитеты рәйесе Заһир Хәкимов, Дөйөм Рәсәй халыҡ фронтының Башҡортостандағы яуаплы координаторы Александр Дегтярев килешеүгә ҡул ҡуйҙы.
Берҙәм рәсәйлеләрҙең сәйәси партияларға мөрәжәғәтендә билдәләнеүенсә, килешеү граждандарҙың хоҡуҡи мәҙәнилеген арттырыуға, шулай уҡ закондарға таянып, һайлау процесында ҡатнашыусыларҙың барыһына ла ихтирам күрһәтеп, демократик, ғәҙел һәм асыҡ һайлауҙар үткәреүгә булышлыҡ итәсәк.


text:
«Башавтотранс» майҙың тәүге декадаһында ветерандарға бушлай юл йөрөү хоҡуғы бүләк итә
Башҡортостанда һуғыш ветерандары йәмәғәт транспортында бушлай йөрөй аласаҡ. Бында пассажирҙар ташыусы «Башавтотранс» дәүләт компанияһы тураһында һүҙ бара.
Предприятиеның матбуғат хеҙмәтенән хәбәр итеүҙәренсә, 2012 йылдың 1 – 10 майында Бөйөк Ватан һуғышы ветерандары һәм инвалидтары ҡала эсендәге, ҡала яны һәм ҡала-ара автобустарҙа бушлай юл йөрөү хоҡуғынан файҙалана ала.
Әйткәндәй, йөрөү күләме сикләнмәгән. Бушлай билет алыу өсөн кондукторға ветеран танытмаһын күрһәтеү ҙә етә.
— Бөйөк Ватан һуғышы йылдарында Еңеү яулағандарҙың барыһына ла рәхмәтлебеҙ, —ти «Башавтотранс» дәүләт унитар предприятиеһының генераль директоры Алексей Клуг. – Май байрамдарында ветерандар фронтташ дуҫтарына, балалары һәм ейән-ейәнсәрҙәренә барыуҙы планлаштыра ала. Автотранспортта бушлай йөрөү мөмкинлеге улар өсөн Башҡортостан эсендә генә түгел, бөтә ил буйынса сәфәргә сыҡҡанда ла ярҙам буласаҡ.
Бөйөк Ватан һуғышында ҡатнашыусыларҙан тыш 1941 йылдың 22 июненән 1945 йылдың 3 сентябренә тиклем ғәмәлдәге армия составына инмәгән хәрби частарҙа, учреждениеларҙа, хәрби уҡыу йорттарында алты айҙан ашыу хеҙмәт иткән хәрби хеҙмәткәрҙәр; үрҙә күрһәтелгән осорҙа хеҙмәт иткән өсөн СССР ордендары һәм миҙалдары менән наградланған хәрбиҙәр, блокадалы Ленинградты үткән кешеләр, Бөйөк Ватан һуғышы йылдарында һауа һөжүменән һаҡланыу объекттарында, оборона ҡоролмалары, хәрби диңгеҙ базалары, аэродромдар һәм башҡа төрлө хәрби объекттар төҙөлөшөндә, флоттың операциялар алып барылған зоналарында, фронт янындағы тимер юл һәм автомобиль юлдарында эшләгән кешеләр, Бөйөк Ватан һуғышы башланған осорҙа башҡа дәүләттәр портына индерелгән транспорт флоты суднолары экипажының ағзалары, шулай уҡ әүәлге бәлиғ булмаған фашизм тотҡондары ла майҙың беренсе декадаһында «Башавтотранс» маршруттарында бушлай йөрөй ала.


text:
Фото:
Юғары мөфтөй Тәлғәт Тажетдин Андрей Первозванный премияһына лайыҡ булды
Фото:
Дәүләт Кремль һарайында Андрей Первозванныйҙың XXI Халыҡ-ара «Дин һәм Тоғролоҡ» премияһын тапшырыу тантанаһы үтте. Юғары мөфтөй, Рәсәй мосолмандары Үҙәк диниә назараты рәйесе Тәлғәт Тажетдин абруйлы награда лауреаты булды.
2013 йылда был премиялар — Рәсәй менән дуҫ илдәрҙең дәүләтселеген, союзын нығытыу һәм динде тергеҙеү буйынса Ватан алдындағы ҡаҙаныштарын таныу символы — бөтәһе һигеҙ эшмәкәргә бирелде. Мосолмандарҙың дини лидеры «Рәсәйҙә дини-ара татыулыҡты нығытыуға йүнәлтелгән күп йыллыҡ хеҙмәте өсөн» почетлы Андрей Первозванный орденына тәүге тапҡыр лайыҡ булды. Тәлғәт Тажетдин етәкселегендә 80-се йылдарҙа СССР-ҙа ислам динен тергеҙеү башлана. Ул шулай уҡ юғары дәүләт наградалары һәм Рус православие сиркәүенең изге кенәз Даниил Московский ордены менән билдәләнгән, тип хәбәр иттеләр Рәсәй мосолмандары Үҙәк диниә назараты матбуғат хеҙмәтенән.


text:
Һары сәпсек
Һары сәпсек , һары кәмерсек(урыҫ.желтая трясогузка)- оҙон ҡойроғоң бәүелтеп йөрөүсе төҙөк кәүҙәле матур ҡош.
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Турғайҙан бәләкәйерәк. Ағас ботаҡтарына ла ҡуна. Түбәһе, елкәһе һоро, арҡаһы йәш¬келт һоро. Ҡанаттары, ҡойроғо ҡара-көрән. Ҡанаттарын¬да киң генә ҡара һыҙыҡтар бар, ҡойроғоноң ике яҡ ситенән аҡ һыҙыҡтар үтә. Кәүҙәһенең аҫ яғы сағыу һары. Инә ҡоштарҙың төҫө тоноғораҡ. һарыбаш сәпсектән һоро түбәһе, ә тау сәпсегенән тамағында ҡара тап булмауы менән айырыла.
Тауышы[үҙгәртергә | вики-тексты үҙгәртергә]
Тауышы яңғырауыҡлы: «тсүйли».
Йәшәү рәүеше[үҙгәртергә | вики-тексты үҙгәртергә]
Еүеш болондарҙа, туғайҙарҙа, һаҙлыҡтарҙа йәшәй. Төрлө бө¬жәктәр менән туҡлана. Күсмә ҡош. Киң генә таралған. Ерҙә оялай. Ҡара һипкелле 5—6 бөртөк йәшкелт аҡ йо¬мортҡаһы була.


text:
Ҡариҙел районы башлығы отставкаға китте
4 апрелдә Ҡариҙел районы Советы үҙенең ултырышында хакимиәт башлығы Илдар Мусиндың отставкаһын ҡабул итте. «Башкиравтодор» асыҡ акционерҙар йәмғиәтенә генераль директор булып эшкә күсеү сәбәпле, ул был вазифанан бушатылды.
Урындағы депутаттар район менән етәкселек итеү бурысын хакимиәт башлағының кадрҙар, социаль һәм хоҡуҡи мәсьәләләр буйынса беренсе урынбаҫары Илдар Ғарифуллинға йөкмәтте.
Район башлығы вазифаһын ул конкурс һөҙөмтәләре буйынса был вазифаға Совет менән тәғәйенләнгән кеше килгәнгә тиклем башҡарасаҡ.


text:
Башҡорт балеринаһы Сочиҙа «Донъяның йәш балеты» халыҡ-ара конкурсында лауреат булдыФото: Башҡортостан Мәҙәниәт министрлығы сайтынан
Башҡорт балеринаһы Сочиҙа «Донъяның йәш балеты» халыҡ-ара конкурсында лауреат булды
Башҡорт балеринаһы Сочиҙа «Донъяның йәш балеты» халыҡ-ара конкурсында лауреат булдыФото: Башҡортостан Мәҙәниәт министрлығы сайтынан
ӨФӨ, 2016 йыл, 30 июнь. /«Башинформ» мәғлүмәт агентлығы, Эльмира Сабирова/.
Башҡорт дәүләт опера һәм балет театры солисы Лилиә Зәйнәғәбдинова Юрий Григоровичтың «Донъяның йәш балеты» VI халыҡ-ара конкурсында лауреат булды. Сочиға Рәсәйҙән, АҠШ-тан, Көньяҡ Африка Республикаһынан, Әрмәнстандан, Украинанан, Молдованан, Ҡырғыҙстандан, Япониянан 62 ҡатнашыусы килде. Яҡташыбыҙ III премия һәм бронза миҙал яуланы. Шулай уҡ Лилиә Зәйнәғәбдинова менән башҡорт театры солисы, Башҡортостандың атҡаҙанған артисы Олег Шәйбәковтың сығышы джаз номерҙары араһында иң яҡшыһы тип билдәләнде, тип хәбәр иттеләр Башҡортостан Мәҙәниәт министрлығының матбуғат хеҙмәтендә.
Быйыл конкурс танылған совет композиторы Сергей Прокофьевҡа арналды. Һәр ҡатнашыусы программа номерҙарының береһен Прокофьев ижад иткән музыкаға башҡарырға тейеш ине. Классик бейеүҙән тыш, ҡатнашыусылар заманса, халыҡ, джаз бейеүҙәрен дә башҡарҙы.
Сығыштарҙы Рәсәй һәм сит ил хореографтары, балетмейстерҙары баһаланы. Эксперттар фекеренсә, «Донъяның йәш балеты» — балет сәнғәте өлкәһендә әһәмиәтле конкурс. СССР-ҙың халыҡ артисы, жюри рәйесе Юрий Григорович конкурстың артабан да үткәреләсәгенә ышаныс белдерҙе.


text:
Өфөлә «Оперение-2013» фестивале башланды
Өфөлә «Оперение-2013» ижади үҫеш студиялары фестивале асылды. Сара урындағы бағыусылар ярҙамында Константин Хабенскийҙың хәйриә фонды менән ойошторола. Фестивалдә Рәсәйҙең һигеҙ ҡалаһында урынлашҡан 13 студиянан 500-гә яҡын бала һәм уларҙың уҡытыусылары ҡатнаша. Матбуғат конференцияһында Константин Хабенский хәбәр итеүенсә, йәш артистарға үҙҙәренең ҡалалары тураһында «Ә беҙҙә…» тип аталған ун минутлыҡ тамаша әҙерләргә ҡушылған ине. Сара сиктәрендә шулай уҡ балалар импровизациялар башҡарасаҡ, шиғриәт кисәһе ойоштороласаҡ.
Константин Хабенский билдәләүенсә, студияларҙың төп маҡсаты – театраль юғары уҡыу йорттарына буласаҡ студенттар әҙерләү түгел, ә ижади шәхестәр тәрбиәләү.
Тәүге ижади үҫеш студиялары 2008 йылда булдырылды. 2011 йылда бындай студия Өфөлә — 49-сы мәктәп нигеҙендә асылды. «Студияла шөғөлләнгән балалар үҙ-ара ярышырға, тәжрибә уртаҡлашырға тейеш. Шулай итеп фестиваль ойоштороу идеяһы килеп тыуҙы. Бөгөнгө көнгә проектта ҡатнашыусыларҙың кимәле бер тигеҙ. Былтырғы фестивалдә, мәҫәлән, Ҡазан ныҡ айырылып тора ине. Йыл дауамында төрлө студяларҙа булып, барыһының да ошо кимәлгә етеүен, ә ҡайһы берәүҙәренең хатта үтеп китеүен күрҙек», — тип һөйләне проекттың художество етәксеһе.
Фестиваль «Йәшел сауҡалыҡ» шифаханаһында үтә.


text:
Үрмәкселәр
Үрмәкселәр – (үрмәкес лат. Araneae, Aranei) — быуынтыҡ аяҡлылар отряды, ау үреп, бөжәк тотоп туҡлана торған быуынтыҡ аяҡлы ваҡ йән эйәләре.
Үрмәкселәрҙе өйрәнеүсе фән Арахнология тип атала.
Үрмәкселәрҙең ҙурлығы 0,8 мм-ҙан 12 см-ға тиклем етә. Төҫтәре, йыш ҡына, үҙе йәшәгән мөхит төҫөндә була. Үрмәкселәрҙең ау сөйәлдере һәм биҙҙәре була. Үрмәксе ауы һүнар итеү урыны, йомортҡаларға кокон эшләү урыны, йәш үрмәкселәрҙе таратыу, йәшеренеү һәм ҡышлау урыны булып тора. Үрмәкселәр араһында бер урында йәшәүсе һәм күсеп йөрөүсө төрҙәр бар. Үрмәкселәр төрлө бөжәктәр, ямғыр селәүсендәре, ҡусҡарҙар, кәҫәрткеләр, тәлмәйендәр, сысҡандар, ҡоштар, сүмесбаштар, ваҡ балыҡтар менән туҡлана.
Аш һеңдереү системаһы. Үрмәкселәрҙә аш һеңдереү организмдан ситтә башҡарылыуы менән ҡыҙыҡлы. Ауға ҡорбан эләккәс, үрмәксе ҡорбан тәненә ағыулы биҙҙәрҙән секретын индерә. Ағыулы биҙҙәр секреты бер үк ваҡытты аш һеңдереү һуты булып та тора. Бер аҙ ваҡыттан үрмәксе эшкәртелгән шыйыҡ аҙыҡты һурып ала.
Һулыш алыу системаһы. Үпкә тоҡсайҙары һәм трахеяларҙа башҡарыла. Үрсеү. Үрмәслеләр айырым енесле. Тышҡы аталандырыусы һәм эске аталандарыусы төрҙәре билделе. Аталандырылмайынса үрсеүсе төрҙәре лә билдәле. Инә зат аталандырылмаған йомортҡа һала, уларҙан тик инә үрмәкселәр генә үҫешә. Ҡушылғандан һуң ата зат ҡасып өлгөрмәһә, инә зат уны ашай.
Әҙәбиәт[үҙгәртергә | вики-тексты үҙгәртергә]
- Ажеганова Н. С. Краткий определитель пауков (Aranei) лесной и лесостепной зоны СССР — Л., 1968. — 150 б.


text:
Ноябрҙә нисек ял итәбеҙ?
Ноябрҙә нисек ял итәбеҙ? Башҡортостан халҡы ноябрь байрамдары алдынан ошондай һорау бирә. Был айҡанлы БР Хеҙмәт һәм халыҡты социаль яҡлау министрлығы бына нимәләр хәбәр итә.
Рәсәй Федерацияһы Хеҙмәт кодексының 112-се статьяһына ярашлы, 4 ноябрь – Халыҡтар берҙәмлеге көнө – байрам көнө булып тора.
Рәсәй Федерацияһы Хөкүмәтенең 2009 йылдың 31 октябрендәге «2010 йылда ял көндәрен күсереү тураһында» 869-сы ҡарары менән, хеҙмәткәрҙәр ял һәм байрам көндәрен рациональ файҙаланһын өсөн, шәмбе – 13 ноябрҙәге ял көнө йомаға – 5 ноябргә күсерелә.
Башҡортостан Республикаһы Хөкүмәтенең 2009 йылдың 8 октябрендәге 1082-се бойороғона ярашлы, 2010 йылда 16 ноябрь – Ҡорбан байрамы – ял көнө тип иғлан ителә.
Шаршамбы – 3 ноябрҙә һәм дүшәмбе – 15 ноябрҙә эш көнө бер сәғәткә ҡыҫҡартыла.
Шулай итеп, биш көнлөк эш аҙнаһы булғанда Башҡортостан Республикаһында 4, 5, 6, 7 һәм 16 ноябрь ял көндәре булып тора.


text:
Фото:
Бөйөк Ватан һуғышы ветерандары өсөн концерт
Фото:
27 апрелдә Өфөнөң Октябрь районы «Буревестник» үҫмерҙәр клубында Бөйөк Ватан һуғышы ветерандары һәм тыл эшсәндәре өсөн концерт күрһәтелә.
Сараны Бөйөк Ватан һуғышында Еңеүҙең 65 йыллығын байрам итеү сиктәрендә үҫеп килеүсе быуынды патриотик рухта тәрбиәләү маҡсатында үҫмерҙәр клубы хеҙмәткәрҙәре, Өфөнөң, Октябрь районы хакимиәтенең йәмәғәтселек менән бәйләнеш һәм социаль-профилактик үҙәктәрҙе яраштырыу бүлеге ойоштора, тип хәбәр итә район хакимиәтенең мәғлүмәт-аналитика бүлеге.
Бөйөк Ватан һуғышында ҡатнашыусылар һәм тыл эшсәндәре алдында байрам концерты менән «Буревестник»тың йәш артистары сығыш яһаясаҡ. Ветерандарҙы ҡала Советы депутаты Марат Вәсимов ҡотларға йыйына. Фронтовиктар һәм тыл эшсәндәре һуғыш йылдары тураһында үҙ иҫтәлектәре менән уртаҡлашасаҡ. Сараның аҙағында ҡунаҡтарға сәй эсереү ойоштороласаҡ.
Концерт 17 сәғәттә башлана, клубтың адресы: Өфө, Рәсәй урамы, 153-сө йорт.


text:
«Каруанһарай» сауҙа-эш комплексында үткән фотокүргәҙмә еңеүсеһе автомобиль менән бүләкләнде
Өфөнөң «Каруанһарай» сауҙа-эш комлексында Башҡортостан Республикаһының тәбиғәтенә арналған фотокүргәҙмә асылды. Уны асыу тантанаһында төрлө уйындар ойошторолдо. Фотокүргәҙмәгә килеүселәрҙең барыһы ла уйындарҙа ҡатнашып, бүләккә һауа шарҙары алды.
Фотокүргәҙмәлә республиканың билдәле фотографтары ҡатнашты. Жюри ағзалары иң яҡшы эштәрҙе һайлап алып, уларҙың авторҙарына ҡиммәтле бүләктәр тапшырҙы. «Аркада» идара компанияһының маркетинг һәм реклама бүлегенән хәбәр итеүҙәренсә, фотокүргәҙмәлә еңеү яулаусы өр-яңы автомобиль менән бүләкләнде.


text:
2014 йылда Рәсәйҙә яңы йыл каникулдары һигеҙ көнгә һуҙыласаҡ
Рәсәй Хөкүмәте Премьер-министры Дмитрий Медведев 2014 йылда ял көндәрен күсереү тураһында ҡарарға ҡул ҡуйҙы.
Алдағы яңы йыл каникулдары һигеҙ көнгә һуҙыласаҡ – 1 ғинуарҙан 8-нә тиклем. Был осорҙа ике ял көнө — 4 һәм 5 ғинуар (шәмбе һәм йәкшәмбе) байрам көндәренә тура килә. Шуға күрә, РФ Хеҙмәт кодексының 112 статьяһы 2-се бүлегенә ярашлы, 2014 йылда хеҙмәткәрҙәр ял һәм байрам көндәрен рациональ файҙалана алһын өсөн, хөкүмәт был көндәрҙе 2 майға һәм 13 июнгә күсерергә ҡарар итте.
2014 йылдың 23 феврале ял көнөнә (йәкшәмбегә) тура килеү сәбәпле, был ял көнөн 3 ноябргә күсерергә тәҡдим ителде. Шулай итеп, киләһе йылдың ноябрендә Рәсәй халҡын дүрт көн рәттән ял итеү көтә – 1 ноябрҙән 4-нә тиклем.
«Российская газета» сайтында хәбәр ителеүенсә, социаль-хеҙмәт мөнәсәбәттәрен көйләү комиссияһы 2014 йылда байрам көндәре графигын раҫланы.
Үрҙә әйтелеп үтеүенсә, яңы йыл каникулдары 1 ғинуарҙан 8-нә тиклем дауам итәсәк. Ватанды һаҡлаусылар көнөндә 22 һәм 23 февраль ял көндәре буласаҡ. Мартта ил халҡы 8 марттан 10-на тиклем ял итәсәк.
Май байрамдарында, быйылғы кеүек, эшкә бүленәсәктәр – ял көндәре 1 майҙан 4-нә тиклем һәм 9 майҙан 11-нә тиклем. Рәсәй көнөн дүрт көн рәттән байрам итергә мөмкин буласаҡ – 12 июндән 15-нә тиклем һәм ноябрҙә Халыҡтар берҙәмлеге көнөндә лә шул тиклем үк – 1 ноябрҙән 4-нә тиклем.
Бынан тыш, Башҡортостан халҡын үҙҙәренең, республика һәм мосолман байрамдары көтә – Республика көнө, Ураҙа байрамы һәм Ҡорбан ғәйете.
Быйылға килгәндә, Рәсәй халҡы ноябрҙә өс көн рәттән ял итә ала. 4 ноябрь – Халыҡтар берҙәмлеге көнө – быйыл дүшәмбегә тура килә, шуға ла байрам көнөн күсерергә тура килмәйәсәк. Шул уҡ ваҡытта эш сәғәте йома, 1 ноябрҙә, ҡыҫҡартылмаясаҡ, тип аңлаттылар Башҡортостан Хеҙмәт һәм халыҡты социаль яҡлау министрлығының матбуғат хеҙмәтендә.
Шулай итеп, биш көнлөк эш аҙнаһында, Халыҡтар берҙәмлеге көнөн билдәләү менән бәйле, Башҡортостанда 2013 йылдың 2,3 һәм 4 ноябре ял көндәре буласаҡ. Йыллыҡ төп һәм йыллыҡ өҫтәмә түләүле отпуск биргәндә 4 ноябрҙәге байрам көнө отпускының календарь көндәре иҫәбенә индерелмәй.


text:
Башҡортостан бөтә Рәсәй йәш биржасылар конкурсында абсолют еңеүсе булды
Бөтә Рәсәй йәш биржасылар конкурсында Башҡортостан мәктәп уҡыусылары барлыҡ призлы урындарға лайыҡ булды. Йыл һайын үткәрелеүсе йәш финансистар бәйгеһе Финанс баҙарҙары буйынса федераль хеҙмәт һәм Башҡортостан Республикаһының Йәштәр сәйәсәте һәм спорт министрлығы ҡарамағында уҙғарыла. Быйыл конкурс дүртенсе тапҡыр үткәрелде.
Конкурста ҡатнашыусылар бер ай дауамында тиерлек көс һынашты. Рәсәйҙең барлыҡ төбәктәренән килгән 300 бәйгесе араһынан Башҡортостан егет һәм ҡыҙҙары иң яҡшыларҙан булып сығыш яһаны. Беренсе урынды Бүздәк ауылынан Айҙар Чанышев яуланы, икенсе урында — Өфө мәктәбе уҡыусыһы Ангелина Позолотина. Ауырғазы районы Солтанморат ауылы егете Азат Зидханов иһә өсөнсө булды.
— Бүләкләү тантанаһы көн элгәре Стәрлетамаҡта булды, — тип хәбәр итте «Башинформ» агентлығына «Йәштәрҙең финанс операцияларҙы өйрәнеү үҙәге» йәмәғәт ойошмаһының төбәк бүлексәһе етәксеһе Александр Мережко.
Еңеүселәргә планшет компьютерҙар тапшырылды.


text:
Истанбулда Башҡортостан мәҙәниәте көндәре уңышлы үтте
Уҙған аҙнала Истанбулда Башҡортостан мәҙәниәте көндәре үткәреү республиканың сәйәси һәм мәҙәни тормошонда мөһим ваҡиғаларҙың береһе булды. Төркиәнең был боронғо ҡалаһында ул 18 июндән 21-енә тиклем барҙы. Делегацияға БР Хөкүмәте Премьер-министры Раил Сарбаев етәкселек итте.
Истанбулға республика делегацияһы 18 июндә иртәнсәк килеп төштө. Көндөң икенсе яртыһында рәсми делегация ағзалары — Илдус Илешев, Юлай Ильясов, Румил Аҙнабаев, Рәсәйҙең Төркиәләге Сауҙа вәкиллеге ҡарамағындағы Башҡортостан вәкиле Ҡаншаубей Мизиев, ғалимдар һәм башҡа рәсми кешеләр Ислам тарихын, мәҙәниәтен һәм сәнғәтен өйрәнеү буйынса халыҡ-ара ғилми-тикшеренеү үҙәгендә булды һәм уның генераль директоры Хәлит Эрен менән осрашты. Һөйләшеү бик ҡыҙыҡлы, йәнле барҙы, сөнки Хәлит Эрендың Башҡортостанда булғаны бар. Ул былтыр октябрҙә Өфөгә "Волга буйы-Урал төбәгендә ислам цивилизацияһы" халыҡ-ара симпозиумында ҡатнашыу өсөн килгәйне.
19 июндә Башҡортостан мәҙәниәте көндәре программаһына ярашлы Истанбул университетында Башҡортостандың Рәсәй составында автономия иғлан итеүенең 90 йыллығына арналған "түңәрәк өҫтәл" ойошторолдо. Сарала БР Президенты Хакимиәте, БР Хөкүмәте вәкилдәре, БР Фәндәр академияһы һәм республика юғары уҡыу йорттары ғалимдары, Истанбулдың фән һәм мәғариф өлкәһендә эшләүсе билдәле зыялылары ҡатнашты.
20 июндә Башҡортостан мәҙәниәте көндәре сиктәрендә рәсми осрашыуҙар үткәрелде. Рәсәйҙең Истанбулдағы Генераль консуллығында БР Хөкүмәте Премьер-министры Раил Сарбаев Рәсәйҙең Төркиәләге ғәҙәттән тыш һәм тулы хоҡуҡлы илсеһе Владимир Ивановский, РФ-тың Истанбулдағы Генераль консулы Александр Кривенко, Рәсәйҙең һәм Төркиәнең дипломатия, сауҙа вәкилдәре менән осрашты.
Кискә табан Истанбулдың үҙәгендәге Мәхмәт Акиф Эрсой паркында, бөтә донъяға билдәле Изге София ҡорамы һәм Зәңгәр мәсет янында, башҡорт милли байрамы — һабантуй башланды. Республиканың рәсми делегацияһы ағзалары, Төркиәнең төрлө төбәктәренән йыйылған яҡташтарыбыҙ менән бергә байрамда Төркиәнең власть органдары вәкилдәре, Рәсәйҙең һәм башҡа илдәрҙең дипломаттары ҡатнашты. Тамашасыларға Башҡортостандың сәнғәт оҫталары сығыштары тәҡдим ителде. Парк уртаһында башҡорт тирмәһе урынлаштырылғайны. Һабантуй ҡунаҡтарының барыһы ла башҡорт милли аш-һыуынан ауыҙ итте. Уйын программаһына арҡан тартышыу, көршәк ватыу, тоҡ кейеп йүгереү, тоҡ менән һуғышыу кеүек милли ярыштар индерелгәйне. Еңеүселәргә бүләккә башҡорт халыҡ көйҙәре, йырҙары, ҡурай һәм ҡумыҙ моңдары яҙҙырылған аудиодискылар, башҡорт балы һалынған сувенир һауыттар тапшырылды.
21 июндә Истанбулда Башҡортостандың Төркиәләге вәкиллеге ҡарамағындағы Башҡорт халҡы тарихы һәм этнографияһы йортон асыу тантанаһы булды. Был йорт башҡорт халҡы, уның тарихы, йолалары, ғөрөф-ғәҙәттәре, республиканың бөгөнгө үҫеше хаҡында бай мәғлүмәткә эйә.
Истанбулда Башҡортостан мәҙәниәте көндәренең иң аҙағында республика рәсми делегацияһы ағзалары, ғалимдары Ҡараджаәхмәт зыяратына барып, Әхмәт-Зәки Вәлидиҙең ҡәберенә сәскәләр һалды һәм бының менән башҡорт халҡының бөйөк улы, танылған ғалим-тюркологка тәрән ихтирам һәм хөрмәт күрһәтте.


text:
Социаль торлаҡ төҙөлөшөн яҡлап сыҡтылар
Ҡала Советының XIX ултырышында Өфө биләмәһендә “Рәсәй граждандарына – арзан һәм уңайлы торлаҡ” өҫтөнлөклө милли проектын тормошҡа ашырыу мәсьәләһе тикшерелде.
— Һуңғы ике-өс йылда Өфөлә төҙөлөш комплексы һиҙелерлек әүҙемләште һәм сафҡа индерелгән торлаҡ күләмдәре үҫә башланы, — тине ҡала хакимиәте башлығының беренсе урынбаҫары Рәшит Саттаров. – Мәҫәлән, 2008 йылда ҡалала 809 мең квадрат метр торлаҡ файҙаланыуға тапшырылды, был 2007 йыл кимәленә ҡарата 132 процент тәшкил итте. Быйыл граждандарҙы авария хәлендәге һәм иҫке торлаҡ фондынан күсереү федераль һәм республика программалары сиктәрендә торлаҡ йорттар төҙөлөшөн финанслау буйынса ҙур эш башҡарылды.
Әммә иҡтисади көрсөк проектты тормошҡа ашырыуҙа билдәле бер ҡыйынлыҡтар тыуҙырҙы. Улар төҙөлөш ойошмаларына, шулай уҡ шәхси секторҙарға банк кредиты биреүҙе кәметеү менән бәйләнгән, был төҙөлөш темптарын аҡрынайтыуға йәки хатта туҡтатыуға килтерҙе, шулай уҡ ҡала социаль ипотека программаһын тормошҡа ашырыуҙа ла кире сағылды.
— Килеп тыуған шарттарҙа 2010 йылда федераль, шулай уҡ республика бюджеттарынан торлаҡ төҙөлөшөнә средстволар йәлеп итеүҙе арттырырға кәрәк, — тип иҫәпләй Рәшит Саттаров. – Шулай уҡ өҫтәмә инвестиция сығанаҡтары йәлеп итергә һәм күберәк шәхси торлаҡ йорттар төҙөргә кәрәк.


text:
Өфөлә донъя халыҡтары әкиәттәрен башҡорт телендә башҡарыусылар конкурсының гала-концерты үтәсәк
Донъя халыҡтары әкиәттәрен башҡорт телендә башҡарыусыларҙың «Һаумы, һаумы, әкиәт!» конкурсының гала-концерты Башҡорт дәүләт ҡурсаҡ театрында йома, 20 апрелдә, үтәсәк.
Өфө хакимиәтенең Мәғариф идаралығы сайты хәбәр итеүенсә, донъя халыҡтары әкиәттәрен башҡорт телендә башҡарыусы балалар конкурсы Башҡортостан баш ҡалаһында өсөнсө йыл рәттән үткәрелә. Әлеге бәйгелә дөйөм белем биреү һәм мәктәпкәсә белем биреү учреждениеларынан 500-ҙән ашыу бала, шулай уҡ мәғариф учреждениелары коллективтары ҡатнашты.
Конкурс әкиәт башҡарыусылар мәктәбен тергеҙеү һәм үҫтереү, донъя халыҡтары ижадының иң яҡшы өлгөләрен һаҡлап ҡалыу һәм таратыу, балаларҙың һәм үҫмерҙәрҙең һәләтен үҫтереү маҡсатында ойошторола. Быйыл конкурс Башҡортостан Республикаһында Имен бала саҡ һәм ғаилә ҡиммәттәрен нығытыу йылы сиктәрендә үткәрелде.
Финалға 60 бала һәм 10 фольклор коллективы сыҡты.
Гала-концерт 16 сәғәттә башлана. Инеү бушлай.


text:
Фото:
Краснокама районында тхэквондо буйынса БР Мәғариф министрлығы беренселеге үтте
Фото:
Краснокама районында 10-13 йәштәрҙәге спортсылар араһында тхэквондо буйынса Башҡортостан Республикаһы Мәғариф министрлығының асыҡ беренселеге үтте. Николо-Березовка урта мәктәбендә үткәрелгән ярыштарҙа республика ҡала һәм райондарынан, шулай уҡ күрше төбәктәрҙән йөҙҙән ашыу кеше ҡатнашты.
Клубтар араһында беренсе урынға – Өфөләге «Квон» клубы, икенсе урынға – Октябрьский ҡалаһының «Гепард» клубы, өсөнсө урынға Краснокама районының «Спартак» клубы лайыҡ булды.
Федерациялар араһында беренесе урынды – Башҡортостан Республикаһының тхэквондо федерацияһы, икенсе урынды – Волга буйы федераль округындағы Тхэквондо үҫеше федерацияһының Ырымбур өлкәһе буйынса вәкиллеге, өсөнсө урынды Удмуртия вәкилдәре яуланы.
Бөтә спортсылар миҙалдар, грамоталар, иҫтәлекле бүләктәр менән наградланды.


text:
Милли халыҡ инструменттары оркестры концерты буласаҡ
10 ноябрҙә Хөсәйен Әхмәтов исемендәге Башҡорт дәүләт филармонияһының Ҙур залында Башҡортостан Республикаһының Милли халыҡ инструменттары оркестрының концерты буласаҡ. Был оркестрға донъя музыка практикаһында тиң булырлыҡ оркестрҙар юҡ.
Ижади коллективтың үҙенсәлеге – уның яңғырашында. Унда боронғо башҡорт халыҡ уйын ҡоралдары, симфоник оркестр инструменттары һәм рус халыҡ уйын ҡоралдары оркестры тембрҙары бергә ҡушылған. Рәсәйҙең халыҡ артисы Николай Калинин был коллективты “донъялағы берҙән-бер оркестр” тип атаған, был һүҙҙәр менән уның уйын ҡоралдары составының һирәк булыуын һыҙыҡ өҫтөнә алған.
Концертта билдәле музыканттар: Азамат Хәсәншин, Алина Әхмәтова, Ринат Хафизов, Әлфиә Хәбирова, Линар Дәүләтбаев, Ринат Халиков, Алексей Коряковцев, Азамат Хисмәтуллин, Светлана Гребенкина, Иршат Ғәниев, Елена Рыкова, Диана Зөбәйҙуллина һәм башҡалар ҡатнаша.
Хәтерегеҙгә төшөрәбеҙ, БР Милли халыҡ инструменттары оркестры 2001 йылдың мартында ойошторолған. Уға нигеҙ һалыусы һәм художество етәксеһе – Рәсәйҙең атҡаҙанған артисы, Башҡортостандың халыҡ артисы Рәмил Ғәйзуллин.


text:
Республика табип-физкультура диспансерында Асыҡ ишектәр көнө үткәрелә
Һуғыш ветерандары өсөн Республика табип-физкультура диспансерында 2-5 майҙа Асыҡ ишектәр көнө ойошторола, тип хәбәр итә БР Һаулыҡ һаҡлау министрлығының матбуғат хеҙмәте. Был көндәрҙә теләге булғандарҙың барыһы ла Блюхер урамы, 1 адрес буйынса урынлашҡан Республика табип-физкультура диспансерының Сәләмәтлек үҙәгендә тикшеренеү үтә ала. Ветерандар умыртҡа һөйәгенә, быуындарға бәйле ауырыуҙарҙы, терәк-хәрәкәт системаһы имгәнеүенән һуң өҙлөгөүҙе дауалау буйынса консультациялар ала аласаҡ. Пациенттарҙы табип-травматолог һәм дауалау физкультураһы буйынса табип ҡабул итәсәк. Консультацияларҙы 235-60-07 телефоны аша алырға ла мөмкин.


text:
Өфө хирургтары зарарланған ҡан тамырҙарына авария “ямауын” ҡулланасаҡ
Рәсәйҙә тәүге тапҡыр зарарланған ҡан тамырҙарына, орган бөтәшеп, уның кәрәге ҡалмағас, үҙенән-үҙе тарҡала торған авария “ямауы” уйлап табылған. Өфө хирургтары яҡын арала был алымды операция ваҡытында ҡулланырға ниәтләй.
Һуңынан кире алыуҙы талап итмәгән был ҡан тамырҙары протезы Рәсәй фәндәр академияһының Себер бүлеге Биофизика институтында эшләнгән. Зарарланған учаткаға кейҙерелеп, ул йыртылған туҡымаларҙы берләштерә. Туҡымалар бөтәшкәнсе, конструкция органдың зарарланған стенаһын ҡаплай һәм уға функцияһын тейешле кимәлдә үтәргә мөмкинлек бирә. Артабан протез организмға зыян килтермәйенсә, үҙенән-үҙе таралып, һеңеп бөтә.
"Башинформ" агентлығына Новосибирск Академҡаласығының матбуғат хеҙмәтенән хәбәр итеүҙәренсә үҙен-үҙе юҡ итеүсе эндопротез Рәсәй фәндәр академияһы Себер бүлеге Биофизика институтының өлкән ғилми хеҙмәткәре Екатерина Шишацкая менән уйлап табылған, ул шул рәүешле ҡайһы бер бактерияларҙың эшмәкәрлеге продукттарынан алынған тәбиғи полимерҙарға ҡулланыу тапҡан. Үҙенең асышы өсөн Екатерина Шишацкая Рәсәй Президенты премияһына лайыҡ булған.


text:
11-12 апрелдә Башҡортостандың һалым инспекциялары Асыҡ ишектәр көндәрен уҙғара
11-12 апрелдә Башҡортостандың һалым органдарында йыл һайын уҙғарыла торған акция – Асыҡ ишектәр көнө, граждандарҙың 2013 йылда алынған табыштарына декларация тултырыу буйынса уҙасаҡ. Рәсәй Федераль һалым хеҙмәтенең БР буйынса идаралығы хәбәр итеүенсә, акцияның маҡсаты һалым түләүселәргә табышҡа декларация тултырыу буйынса методик һәм практик ярҙам күрһәтеү булып тора.
Килеүселәргә һалым хеҙмәте белгестәренән консультация алырға, 3-НДФЛ формаһы буйынса декларация тултырырға һәм бирергә мөмкин буласаҡ. Йома, 11 апрелдә, һалым инспекциялары һалым түләүселәрҙе 20 сәғәткә тиклем, шәмбе 15 сәғәткә тиклем ҡабул итәсәк.
Быға оҡшаш акцияны һалым хеҙмәте мартта уҙғарғайны. Ике көн эсендә һалым инспекцияһына 12 меңдән ашыу кеше мөрәжәғәт итте. Уларҙы 518 һалым органы хеҙмәткәре хеҙмәтләндерҙе.
2014 йылдың декларация кампанияһы 30 апрелдә тамамланасаҡ.


text:
Фото:
Мортаза Рәхимов именлек мәсьәләләре буйынса кәңәшмәлә ҡатнашты
Фото:
6 апрелдә Ульяновскиҙа Башҡортостан Республикаһы Президенты Мортаза Рәхимов Рәсәй Федерацияһы Именлек Советының һәм Рәсәй Президентының Волга буйы федераль округындағы тулы хоҡуҡлы вәкиле ҡарамағындағы советтың берлектәге күсмә кәңәшмәһе эшендә ҡатнашты.
Ултырышта Рәсәй Именлек Советы секретары Н.П. Патрушев һәм Рәсәй Федерацияһы Президентының Волга буйы федераль округындағы тулы хоҡуҡлы вәкиле Г.А. Рапота рәйеслек итте. Кәңәшмә Ульяновскиҙың “Авиастар-СП” ябыҡ акционерҙар йәмғиәте авиация предприятиеһында үткәрелде. Кәңәшмә эшендә шулай уҡ округ субъекттары башлыҡтары, ҡайһы бер федераль министрлыҡтар һәм ведомстволар вәкилдәре ҡатнашты.
Кәңәшмәлә авиация эшмәкәрлеге өлкәһендәге дәүләт сәйәсәтен тормошҡа ашырыу сиктәрендә милли именлек мәсьәләләре тикшерелде. Волга буйы федераль округының терроризмға ҡаршы комиссияларына һәм оператив штабтарына терроризмды иҫкәртеү, авиация инфраструктураһы объекттарының терроризмдан һаҡланғанлыҡ кимәлен күтәреү өсөн саралар күрергә тәҡдим ителде. Иҡтисадтың конкуренцияға һәләтен арттырыу өсөн һауа юлдарының төбәк селтәрен әүҙемерәк үҫтереү зарурлығы билдәләнде.
РФ Президентының Волга буйы федераль округындағы тулы хоҡуҡлы вәкиле Григорий Рапота әйтеүенсә, Рәсәй авиация сәнәғәтенең 65 проценттан ашыуы һәм граждан авиацияһы төҙөлөшөнөң яҡынса 90 проценты Волга буйында тупланған. Ул, тармаҡтың күпселек предприятиелары дәүләт ярҙамына мохтаж, тип билдәләне. РФ Именлек Советы секретары Николай Патрушев бәләкәй авиацияны үҫтереү буйынса махсус программа эшләү зарурлығына баҫым яһаны. Төбәк-ара авиация бәйләнешен үҫтереү мәсьәләһе округ өсөн көнүҙәк булып ҡала.
Башҡортостан Президенты М.Ғ. Рәхимов граждандарҙың именлеген тәьмин итеү буйынса ныҡлы саралар күрергә кәрәк тип иҫәпләй һәм Ульяновскиҙағы кәңәшмәне бик ваҡытлы һәм көнүҙәк тип атаны. Республика башлығы әйтеүенсә, Башҡортостанда граждан авиацияһын үҫтереүгә айырым иғтибар бирелә. Уның фекеренсә, граждан авиацияһы республиканың Рәсәй төбәктәре, яҡын һәм алыҫ сит илдәр менән иҡтисади бәйләнештәрен нығытыуға, инвестицион хеҙмәттәшлекте һәм мәҙәни алмашыуҙы киңәйтеүгә булышлыҡ итә. Ошо маҡсатта Башҡортостанда граждан авиацияһы предприятиеларының матди базаһы нығытыла. Өфөлә аэровокзал комплексын реконструкциялау тамамланды һәм ул файҙаланыуға тапшырылды, осоу-төшөү һыҙаттарына капиталь ремонт үткәрелде. Осоштарҙың сифаты яҡшыра һәм хәүефһеҙлеге тәьмин ителә, авиация хеҙмәткәрҙәренең эш шарттары яҡшырҙы. Пассажирҙарҙы хеҙмәтләндереүҙең юғары технологиялы яңы алымдары ғәмәлгә индерелә, уларға күрһәтелгән хеҙмәттәр ассортименты киңәйә. Республика эсендәге авиалиниялар өсөн Чехиянан уңайлы ике самолет һатып алынды һәм тиҙҙән Нефтекама, Сибай ҡалаларындағы аэропорттар эшләй башлаясаҡ.
Республика Президентының ныҡлы ышаныуынса, осоштарҙың хәүефһеҙлек кимәлен арттырыу граждан авиацияһының төп бурыстарының береһе булып ҡала.
— Сафтан сыҡҡан машиналарҙы алмаштырғанда юғары һөҙөмтәле файҙаланыу күрһәткестәренә эйә булған яңы быуын һауа судноларын һатып алыуға өҫтөнлөк бирелергә тейеш, — тигән фекерҙә М.Ғ. Рәхимов.
Республика башлығының эш сәфәрендә Башҡортостан Республикаһы Хөкүмәте Премьер-министры урынбаҫары, сәнәғәт, инвестиция һәм инновация сәйәсәте министры Ю.Л. Пустовгаров ҡатнашты.


text:
Раил Сарбаев: Ауылда йәшәү өсөн лайыҡлы шарттар тыуҙырырға тейешбеҙФото: Олег Яровиков
Раил Сарбаев: Ауылда йәшәү өсөн лайыҡлы шарттар тыуҙырырға тейешбеҙ
Раил Сарбаев: Ауылда йәшәү өсөн лайыҡлы шарттар тыуҙырырға тейешбеҙФото: Олег Яровиков
Илеш районы буйынса эш сәфәре барышында БР Хөкүмәте Премьер-министры Раил Сарбаев киң мәғлүмәт саралары вәкилдәре өсөн брифинг үткәрҙе, унда ауылға ярҙам итеүгә ҡағылышлы бер нисә төп мәсьәлә билдәләнде. Атап әйткәндә, шәхси ярҙамсы хужалыҡтарға, бәләкәй бизнесҡа ярҙам итеү, шулай уҡ, медицина ярҙамы сифатын күтәреү тураһында һүҙ барҙы. Шул уҡ мәлдә Раил Сарбаев ауылға ярҙамдың комплекслы алып барылырға тейешлеген дә һыҙыҡ өҫтөнә алды.
Республика Премьер-министры быйыл Хөкүмәт ауыл ерендәге һаулыҡ һаҡлау учреждениеларында кадрҙар потенциалын көсәйтеүгә йүнәлтелгән закон проектын әҙерләү инициативаһы менән сығыш яһауы тураһында хәбәр итте. Был закон проекты ауыл ерендә эшләргә теләгән белгестәргә бер тапҡыр бирелеүсе һәм ай һайын түләнәсәк аҡсалата пособиелар билдәләүҙе күҙаллай. Был ауылда юғары белемле белгестәргә ихтыяждың ҙур булыуына бәйле. Илеш районында, мәҫәлән, тар белгеслектәге өс табип етешмәй.
Шәхси ярҙамсы хужалыҡтарға килгәндә иһә, Раил Сарбаев ауыл халҡы өсөн уларҙың һәр ваҡыт тотороҡло килем сығанағы булыуын билдәләне. Ағымдағы йыл башында республикала 1,5 миллиард һумлыҡ финанслау менән шәхси ярҙамсы хужалыҡтар үҫеше буйынса комплекслы программа ҡабул ителгән. Бөгөн был программаға шәхси ярҙамсы хужалыҡтар үҫешенә түләнгән субсидияларға ҡағылышлы үҙгәрештәр индерелә. Был субсидияларҙы мал аҙығы, яғыулыҡ-майлау материалдары һатып алыуҙа, транспортҡа киткән сығымдарҙы финанслауҙа һәм башҡа төрлө эштәрҙә файҙаланырға мөмкин буласаҡ.
Бәләкәй бизнесҡа ярҙамдың актуаллеген билдәләп, БР Хөкүмәте Премьер-министры 250 эшҡыуарҙың үткән йылда Ауыл ерендә бәләкәй һәм урта эшҡыуарлыҡҡа ярҙам программаһы буйынса 110 миллион һумдан ашыу суммала финанс ярҙамы алыуы хаҡында хәбәр итте. Шул уҡ Илеш районында бөгөн был өлкәлә 4 меңдән ашыу кеше шөғөлләнә, шуларҙың 127-һе крәҫтиән-фермерлыҡ хужалығы алып бара. Районда бәләкәй бизнес йылдан-йыл тотороҡлораҡ үҫешә, һәм йыл һайын уртаса 20 процентҡа арта.
— Ауыл бөтмәҫкә тейеш, – тип һыҙыҡ өҫтөнә алды Раил Сарбаев. — Халыҡтың ауылдан китеп, ерҙә эшләүҙән туҡтауына юл ҡуя алмайбыҙ. Республика етәкселеге быны булдырмаҫ өсөн барыһын да эшләйәсәк.


text:
2015 йылда Башҡортостан малсылыҡты үҫтереүгә 7,2 миллион һум аҡса аласаҡ Фото: Олег Яровиков
2015 йылда Башҡортостан малсылыҡты үҫтереүгә 7,2 миллион һум аҡса аласаҡ
2015 йылда Башҡортостан малсылыҡты үҫтереүгә 7,2 миллион һум аҡса аласаҡ Фото: Олег Яровиков
ӨФӨ, 2015 йыл, 21 октябрь. /«Башинформ» мәғлүмәт агентлығы, Розалиә Вәлиева/.
2015 йылда Башҡортостан малсылыҡты үҫтереүгә федераль бюджеттан 7,2 миллион һум аҡса аласаҡ. Тейешле ҡарар Рәсәй Хөкүмәтенең сайтында баҫылған.
Документҡа ярашлы, 398 миллион һум күләмендәге субсидиялар 17 төбәккә бүленгән.
Аҡса Төбәк бюджеттарына федераль субсидиялар бүлеү һәм биреү ҡағиҙәләре буйынса бүленә.
Йыл һайын Рәсәйҙең Ауыл хужалығы министрлығы аграр ведомство менән субъекттарҙағы дәүләт власының башҡарма органдары араһындағы килешеүҙәрҙә билдәләнгән һөҙөмтәлелек күрһәткестәренә өлгәшеү кимәленән сығып, субсидияларҙы файҙаланыу һөҙөмтәлелеген баһалай.


text:
Фото:
Белем көнөнә йәш өфөлөләргә бүләк - «Өфө әлифбаһы» әҙерләнгән
Фото:
Өфөлә рус телендә «Өфө әлифбаһы» («Азбука Уфы») донъя күрҙе. Был Башҡортостанда тәүге бындай проект.
— «Өфө әлифбаһы» өҫтөндә бер йылдан ашыу эшләнек, — тине редактор Ольга Сошникова. – Беҙҙең алда балалар һәм уларҙың ата-әсәләре өсөн ҡыҙыҡлы һәм файҙалы китап сығарыу бурысы торҙо. Был баҫма балалар баҡсаһын тамамлаусыларға һәм беренсе класс уҡыусыларына әлифбаны үҙләштерергә, белем даирәһен киңәйтергә, тыуған яҡтың тарихын һәм мәҙәниәтен өйрәнергә ярҙам итер, тип ышанабыҙ.
Баҫмала һәр хәрефкә ҡала урамдарының, уның иҫтәлекле урындары һәм ҡомартҡыларының исемдәре бирелгән. Китапта шулай уҡ крайҙы өйрәнеү нигеҙҙәре, башҡорт шағирҙарының әҫәрҙәре урын алған.
— Был уникаль китап. Уға мөмкин тиклем түбәнерәк хаҡ ҡуйырға тырыштыҡ. Өфөләге һәр уҡыусы тәүге «Өфө әлифбаһы»на эйә булыр, тип ышанабыҙ, — тине Ольга Сошникова.
Әлеге ваҡытта авторҙар китапты башҡорт телендә дауам итеү өҫтөндә эшләй.


text:
Фото:
Нурмөхәмәт Ниғмәтуллин Тажикстанға барып ҡайтты
Фото:
Башҡортостан Республикаһы мосолмандарының Диниә назараты рәйесе мөфтөй Нурмөхәмәт Ниғмәтуллин Тажикстанға рәсми сәфәр менән барып ҡайтты, унда Дүшәнбе, Нурек һәм Ҡурған-Түбә ҡалаларында булды. Был сәфәр III Бөтә донъя башҡорттары ҡоролтайына әҙерлек сиктәрендә үтте.
Тажикстанда Нурмөхәмәт Ниғмәтуллин был республика мөфтөйө Амонулла Нематзаде, Тажикстандың Халыҡ-демократик партияһы рәйесе урынбаҫары Сәфәр Сәфәров, Тажикстан Ҡоролтайы Пайванд һәм Тажикстандағы Башҡорттар ҡоролтайының тәүге ойошмалары вәкилдәре менән эшлекле осрашыуҙар үткәрҙе. Нурмөхәмәт Ниғмәтуллиндың Амонулла Нематзаде менән осрашыуы ваҡытында мөфтөйҙәр күптән түгел Дүшәнбелә имам Әбү Хәнифә эшмәкәрлегенә арнап үткәрелгән халыҡ-ара ғилми-ғәмәли конференцияны тикшерҙе.


text:
55-се параллель һәм 55-се меридиан киҫешкән урында ШОС һәм БРИКС илдәренең баш ҡалаларына күрһәткес ҡуйылды
ӨФӨ, 2014 йыл, 15 сентябрь. /«Башинформ» мәғлүмәт агентлығы, Розалия Вәлиева/.
Башҡортостандың Кушнаренко районы Түбәнге Сәйет ауылы эргәһендәге баҫыуҙа 55 градус төньяҡ киңлек һәм 55 градус көнсығыш оҙонлоҡ киҫешкән урында географик билдә ҡуйылды. Билдәнең оҙонлоғо 4 метр. Унда Шанхай хеҙмәттәшлек ойошмаһына ингән Ҡытай, Рәсәй, Ҡаҙағстан, Тажикстан, Ҡырғыҙстан, Үзбәкстан илдәренең һәм БРИКС илдәре – Бразилия, Рәсәй, Һиндостан, Ҡытай һәм Көньяҡ Африка республикаһы баш ҡалаларының күрһәткестәре ҡуйылған.
«55.55» билдәһе «Тере журнал»да 102 беренсе дөйөм республика берләшмәһе модераторҙарының идеяһы буйынса ҡуйылған.
— Был планетала ҡоро ерҙә булған берҙән-бер «55/55» нөктәһе — тип һөйләне Рәис Ғәбитов. — Башҡа бер исемле нөктәләр донъя океанында урынлашҡан.
— Был нөктәнең республикала яңы иҫтәлекле урынға әйләнеүе бар, — тине йәмәғәт палатаһы ағзаһы Илгиз Кәлимуллин – Ошо координаталар ярҙамында сит ил кешеһенә Башҡортостандың ҡайҙа урынлашҡанын аңлатырға мөмкин – йыш ҡына сит илдә Башҡортостандың Рәсәйҙә ҡайҙа урынлашыуын аңлатыуы ҡыйын.
— Шуныһы мөһим, хәҙер «55/55» нөктәһен белгән һәр йәш кеше планетала Башҡортостандың ҡайҙа урынлашҡанын хәтерендә ҡалдырасаҡ һәм, бәлки, дингеҙ сәйәхәтсеһе, географ, ғалим булырға теләйәсәк, нисек кенә булмаһын, үҙ Ватанын яратҡан һәм белгән кеше буласаҡ, — тине «102» республика берләшмәһе модераторы, «Башинформ» агентлығының баш мөхәррире Шамил Вәлиев.


text:
Башҡортостандың район-ҡалалары йылды раҫланған бюджет менән башланы Фото: БР Финанс министрлығы
Башҡортостандың район-ҡалалары йылды раҫланған бюджет менән башланы
Башҡортостандың район-ҡалалары йылды раҫланған бюджет менән башланы Фото: БР Финанс министрлығы
ӨФӨ, 2017 йыл, 11 ғинуар./«Башинформ» мәғлүмәт агентлығы, Галина Бахшиева/. Республиканың бөтә район һәм ҡалалары 2017-2019 йылға үҙ бюджетын ваҡытында раҫлаған.
«Бюджет ҡануниәтенә ярашлы, сираттағы финанс йылы башланғанға тиклем Башҡортостандың бөтә 895 урындағы бюджеты ҡабул ителгән. Ҡала һәм райондарҙың, ауыл һәм ҡала биләмәләренең, шулай уҡ тотош төбәктең төп финанс документтары өс йыллыҡ осорға раҫланған. Сығымдар «программалы» форматта әҙерләнгән», — тип хәбәр итте БР Финанс министрлығының матбуғат секретары Әлфиә Ҡотлоева.
Республиканың бөтә райондарында һәм ҡала округтарында планлаштырыуҙың сифатын күтәреүгә һәм урындағы бюджетты үтәүгә йүнәлтелгән бюджет сығымдарын оптималләштереү, һөҙөмтәһеҙ сығымдарҙы ҡыҫҡартыу, резервтар иҫәбенә үҙ килемдәрҙе арттырыу буйынса саралар планы эшләй.


text:
Өфөлә тәүге Йәмәғәт именлеге үҙәге булдырылды
Өфөнөң Дим районында ҡалала тәүге Йәмәғәт именлеге үҙәге булдырылды. Ул йәмәғәт именлеген һаҡлауҙа, бәлиғ булмағандар менән эшләүҙә һәм төҙөкләндереүҙә ҡалаға һәм үҙҙәренең хеҙмәттәштәренә ярҙам итергә теләгән милиция ветерандарын берләштерә. «Дим ветерандары полиция һәм хакимиәт хеҙмәткәрҙәре менән берлектә район буйлап беренсе рейд үткәрҙе, халыҡ менән көнүҙәк мәсьәләләрҙе тикшерҙе. Алдағы ваҡытта ошондай уҡ үҙәктәр Өфөнөң Орджоникидзе һәм Калинин райондарында асыласаҡ», — тип хәбәр иттеләр БР буйынса Эске эштәр министрлығының матбуғат хеҙмәтенән.


text:
Михаил Бабич һәм Рөстәм Хәмитов Өфөнөң 1-се балалар йортонда булдыФото: Олег Яровиков
Михаил Бабич һәм Рөстәм Хәмитов Өфөнөң 1-се балалар йортонда булды
Михаил Бабич һәм Рөстәм Хәмитов Өфөнөң 1-се балалар йортонда булдыФото: Олег Яровиков
Рәсәй Президентының Волга буйы федераль округындағы тулы хоҡуҡлы вәкиле Михаил Бабич һәм Башҡортостан Президенты Рөстәм Хәмитов Өфөнөң Шаһит Хоҙайбирҙин исемендәге 1-се Башҡорт республика балалар йортонда булды.
Балалар йорто директоры Фәнисә Бәҙретдинова учреждениеның барлыҡҡа килеү тарихы һәм бөгөнгө эшмәкәрлеге тураһында һөйләне. Әлеге ваҡытта бында 3-18 йәштәрҙәге 124 бала тәрбиәләнә. 2006 йылдан балалар йорто ҡарамағында патронат хеҙмәте эшләп килә. Патронат ғаиләләргә бирелгән һәм мәктәпте тамамлаған балалар учреждениеның социаль педагогтары һәм психологтары күҙәтеүе аҫтында ҡала. Бында тәрбиәләнеүселәрҙең социаль яраҡлашыуына йүнәлтелгән эшмәкәрлек ойошторлған. «Һәләтле балалар» программаһында ҡатнашыу сиктәрендә уҡыусыларҙың 70 проценты юғары уҡыу йорттарына уҡырға инә.
Балалар йортонда төрлө түңәрәктәр эшләй, компьютер класы бар. Тәрбиәләнеүселәр ун компьютерҙа эшләй. Ҡайһы берәүҙәренең туғандары бүләк иткән шәхси компьютерҙары ла бар.
Фольклор түңәрәгендә балалар музыка ҡоралдарында уйнарға өйрәнә. Асыҡланыуынса, учреждениела уҡыған саҡта был түңәрәктә шөғөлләнгән балалар хәҙер үҙҙәре башҡа балаларҙы башҡорт халыҡ музыка ҡоралдарында уйнау серҙәренә төшөндөрә.
Балалар йорто директоры хәбәр итеүенсә, бөгөнгө көндә 34 бала республиканың һигеҙ районында патронат ғаиләләрҙә тәрбиәләнә. Улар менән тығыҙ бәйләнеш булдырылған.
Михаил Бабич уллыҡҡа алыу процесы хаҡында ҡыҙыҡһынды. Асыҡланыуынса, был мәсьәлә ауырыраҡ хәл ителә. Өҫтәүенә уллыҡҡа балалар йортонда тәрбиәләнеүселәрҙе түгел, ә бәләкәйерәк сабыйҙарҙы алалар, тинеләр уға. Тулы хоҡуҡлы вәкил фекеренсә, уллыҡҡа алыу буйынса күрһәткестәрҙең түбән булыуы балаларҙың йәшенә түгел, ә ҡануниәткә бәйле. Һәм был мәсьәлә өҫтөндә тәү сиратта власть органдары эшләргә тейеш.


text:
Ҙур өмөттәр бағлайбыҙ
Бөгөн Ванкуверҙа стартуют ХХI ҡышҡы Олимпия уйындары башлана. Ошо айҡанлы Башҡортостан Республикаһы Президенты Мортаза Рәхимов бөтә спорт һөйөүселәргә тәбрикләү сәләме ебәрҙе. Унда шулай тиелә:
«Хөрмәтле спорт һөйөүселәр!
Бөгөн Ванкуверҙа ХХI ҡышҡы Олимпия уйындары старт ала. Бөтә донъя дүрт йыллыҡтың төп спорт ваҡиғаһын күҙәтәсәк. Беҙ Рәсәй спортсыларының уңышлы сығышына ҙур өмөттәр бағлайбыҙ һәм был ышаныс һуңғы йылдарҙағы уларҙың реаль ҡаҙаныштары менән нығытыла. Илебеҙҙә ватан спортын үҫтереүгә, уның һоҡланғыс традицияларын тулыландырыуға иғтибар һиҙелерлек арта. Шуға күрә бөгөн күмәк спорт хәрәкәте Рәсәйҙең төп өҫтөнлөктәренең береһе булараҡ баһалана. ХХII ҡышҡы Олимпия уйындарын Сочиҙа үткәреүҙә беҙҙең заявканың еңеүе лә ошоноң һөҙөмтәһе ул. Дүрт йылдан беҙгә Рәсәйҙең хаҡлы рәүештә бөйөк спорт державаһы исемен үҙенә кире ҡайтарыуы хаҡында бөтә донъяға иҫбат итергә тура киләсәк.
Ҙур еңеүҙәр — көсөргәнешле, ныҡышмалы хеҙмәт һөҙөмтәһе ул. Башҡортостанда был хәҡиҡәтте ныҡлы беләләр. Беҙ спортҡа етди иғтибар бирәбеҙ. Республика ҡала һәм райондарында заманса спорт объекттары һалына, кешеләр һәр ерҙә спорт менән шөғөлләнеү мөмкинлегенә эйә. Дәүләт кимәлендә ҡабул ителгән бөтә ҡарарҙарҙың тормошҡа ашыуына шик юҡ. Шакшала асылған “Юлаевсы” спорт комплексы — быға сағыу дәлил. Хәҙер Өфөнөң төньяҡ өлөшөндә йәшәүсе балалар һәм өлкәндәр хоккей менән шөғөлләнеү мөмкинлегенә эйә.
Беҙ Рәсәйҙең Олимпия йыйылма командаһында Башҡортостандың лайыҡлы сағылдырылыуы менән ғорурланабыҙ. Республика халҡы ҙур ҡәнәғәтлек менән яҡташтарының сығыштарын күҙәтәсәк.
Спорт һөйөүселәрҙең барыһы ла “Салауат Юлаев” хоккей клубы тренерҙары Вячеслав Быков менән Игорь Захаркин етәкселегендәге хоккей буйынса Олимпия йыйылма командаһынан сағыу сығыштар көтә. Олимпиадаға ебәрелгән командабыҙҙың тренерҙар штабы һәм уйынсылары төп маҡсатҡа — Ванкуверҙағы Олимпиада алтынына өлгәшеүгә ҙур өлөш индерер, тип ышанам.
Рәсәй спортсыларының барыһына ла Олимпия уйындарында Бөйөк Рәсәй данын арттырып сағыу еңеүҙәр, ә көйәрмәндәргә тамашалы спорт ярыштарынан ҡәнәғәтлек һәм шатлыҡ-ҡыуаныстар теләйем!
Башҡортостан Республикаһы Президенты М. Рәхимов».